Di mana bangsa Melayu ambang 63 tahun merdeka?

MALAYSIA telah mencapai kemerdekaan selama 63 tahun, satu tempoh yang agak panjang.

Dalam tempoh ini, bangsa Melayu sepatutnya telah mencapai zaman kegemilangan dalam semua bidang kehidupanl lebih-lebih lagi ianya dipimpin oleh bangsa Melayu tanpa sebarang pertukaran kerajaan, selain dari kerajaan pimpinan bangsa Melayu.

Raja Siam iaitu Raja Chulalongkorn yang memegang tampuk pemerintahan bermula pada tahun 1868 hingga 1910 telah mengambil tempoh selama 30 tahun untuk memajukan negaranya.

Begitu juga Maharaja Meiji yang memerintah Jepun pada tahun 1868 hingga 1912 mengambil tempoh sama untuk memajukan negara itu.

Raja Chulalongkorn dan Maharaja Meiji berjuang demi bangsa mereka dan akhirnya mereka berjaya.

Ini bermakna, sekiranya bangsa kita meletakkan bangsa sebagai keutamaan dalam perjuangan, kita juga boleh berjaya.

Kegagalan bangsa kita sehingga kini menunjukkan kita tiada hala tuju untuk bangsa dan jauh sekali untuk agama.

Semua lakonan dan drama di hadapan rakyat hanya semata-mata untuk meraih sokongan.

Kenapa kedudukan bangsa Melayu di Malaysia merosot? Bangsa Melayu di Tanah Melayu semakin merosot dalam semua bidang termasuk ekonomi, politik dan sosial.

Tidak dinafikan bahawa terdapat kejayaan yang pernah dicapai oleh negara dalam bidang ekonomi dan pembangunan beberapa tahun lampau, namun ianya bukan menggambarkan kejayaan bangsa Melayu.

Kejayaan sebenarnya perlu diukur kepada data-data yang ada dalam pembangunan ekonomi dan kekuatan kuasa politik yang ada, bukannya dilihat kepada kenyataan umum perkembangan ekonomi negara.

Dalam sektor ekonomi, pemilikan ekuiti Melayu dan bumiputera tidak melebihi 23 peratus semenjak negara mencapai kemerdekaan.

Bahkan sehingga hari ini, ianya semakin menurun dan pernah mencecah 16 peratus. Kenapa terjadi sedemikian?

Tempoh 63 tahun sepatutnya kita semakin melonjak walaupun dengan sedikit lonjakan tapi apa yang berlaku adalah sebaliknya.

Ini belum dikira pemilikan ekuiti individu bangsa Melayu dan bumiputera. Dikatakan secara bersihnya tidak melebihi dua peratus.

Sudah berapa banyak seminar, bengkel dan lain-lain forum diadakan dan sudah berapa banyak kertas kerja dibentangkan untuk meningkatkan ekonomi bumiputera, rupa-rupanya mengharapkan kertas bekerja.

Setiap kali seminar atau bengkel yang membicarakan mengenai ekonomi bangsa Melayu dan bumiputera hanya memakan masa berhari-hari berkampung di hotel-hotel.

Seminar diadakan juga terdiri dari kalangan pemimpin politik dan pakar-pakar ekonomi dari semua sektor dan tenaga akademik, namun ia masih tidak dapat mengubah pembangunan ekonomi bangsa Melayu.

Rupanya mulut yang berbicara tetapi tiada tindakan yang berjaya.

Adakah kita memerlukan 30 tahun lagi untuk memajukan ekonomi bangsa Melayu?

Tempoh 63 tahun merdeka kita kuburkan, 30 tahun pertama untuk batu nisan pertama ,30 tahun kedua untuk batu nisan kedua.

Adakah Bangsa Melayu perlu mula hidup baru untuk memajukan ekonomi selama 30 tahun lagi ?.

Masa tidak menunggu kita. Bangsa lain telah jauh ke depan dan tidak akan menunggu kita. Bahkan mereka tidak akan berkongsi dengan kita apa yang telah mereka perolehi dari sumber-sumber kekayaan negara ini.

Suasana politik yang kian mencabar tidak mudah untuk bangsa Melayu mengharungi cabaran yang ada kecuali dengan semangat juang dan jati diri yang tinggi.

Jati diri yang boleh menguatkan bangsa Melayu hanya perlu kembali kepada peradaban Islam dan Melayu dalam semua tindakan.

Kerajaan Siam dan Jepun boleh membangun dalam tempoh 30 tahun, kenapa bangsa Melayu gagal walaupun tempoh 63 tahun?

Ambang merdeka 63 tahun, bangsa Melayu perlu melihat semula kebelakang mencari punca kegagalan.

Kenapa kita gagal dalam ekonomi? Kenapa kita gagal dalam politik? Faktor-faktor kita gagal dalam politik dan ekonomi perlu dipulihkan secepat mungkin.

Jangan asyik tertipu dengan fatamorgana kononnya Tanah Melayu milik kita jika ekonomi kita tercorot dan kuasa politik kita ibarat boneka kaum lain semata-mata.

Kita tidak mahu bangsa kita hanya seronok dengan melambaikan bendera dihari kemerdekaan, bersorak sana sini meraikan kemerdekaan, berkonvoi kenderaan motor dan kereta merayakan kemerdekaan, tetapi ianya tidak melebihi perumpamaan bangsa Melayu ” menang sorak kampung tergadai”.

Ustaz Sharipudin Ab Kadir
YDP ISMA Pasir Puteh
Ketua Perhubungan ISMA Kelantan


Sanggah campur tangan Agong, UMANY serlah kebiadaban

BANGI, 14 Rabiulawal 1442H, Sabtu – Tindakan University of Malaya Association of New Youth (UMANY) mempersoal Yang di-Pertuan Agong (YDPA), Al-Sultan Abdullah Ri’ayatuddin Al-Mustafa Billah Shah kerana mencampuri urusan pentadbiran negara nyata sesuatu yang terlalu biadab.

Apakah pertubuhan pelajar Cina dipercayai pro-DAP itu tidak diajar tentang Rukun Negara yang antaranya menetapkan ‘Kesetiaan Kepada Raja Dan Negara’

Membidas perkara itu, penganalisis politik, Dr Kamarul Zaman Yusoff menegaskan, rakyat boleh menilai sendiri bagaimana kurang ajarnya pertubuhan berkenaan apabila secara terbuka menyanggah seorang sultan yang juga ketua Raja-Raja Melayu.

Jelas beliau, sebelum ini UMANY juga menjuarai desakan supaya Naib Canselor Universiti Malaya (UM), Datuk Ir Abdul Rahim Hashim meletakkan jawatan kerana terlibat dengan Kongres Maruah Melayu.

“Bagaimana Yang di-Pertuan Agong boleh tidak campur tangan dalam urusan-urusan negara bila menjadi kewajipan dan sumpah baginda untuk ‘menjalankan dengan adilnya pemerintahan bagi Malaysia’?

“Bagaimana Yang di-Pertuan Agong boleh tidak campur tangan dalam urusan-urusan negara bila Perkara 39 Perlembagaan Persekutuan memperuntukkan bahawa ‘kuasa Eksekutif Persekutuan hendaklah terletak hak pada Yang di-Pertuan Agong’?

“Bagaimana Yang di-Pertuan Agong boleh tidak campur tangan dalam urusan-urusan negara bila Perkara 44 Perlembagaan Persekutuan memperuntukkan bahawa ‘kuasa perundangan Persekutuan hendaklah terletak hak pada Parlimen yang hendaklah terdiri daripada Yang di-Pertuan Agong dan dua Majlis Parlimen’?,” soalnya dalam satu kenyataan, hari ini.

Mengulas lanjut, Dr Kamarul Zaman berkata, sikap yang diperlihatkan UMANY jelas menunjukkan mereka tidak menjunjung dan menjiwai Rukun Negara.

“Tidak diajarkah UMANY ini mengenai prinsip penting Rukun Negara yang wajib dijunjung oleh setiap rakyat Malaysia,” soalnya lagi.

Terdahulu, UMANY dalam satu hantaran Facebook berkata, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan (YDPA) harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik atau bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pada masa sama, UMANY menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.

Bagaimanapun, hari ini, hantaran UMANY di Facebook itu telah dipadamkan.


85 hektar pokok durian Musang King sudah ditebang

RAUB, 29 Zulkaedah 1442H, Sabtu – Lebih 85 hektar pokok di kawasan kebun durian Musang King – yang ditanam secara haram – dalam Hutan Simpan Batu Talam, di sini, sudah ditebang sejak lima hari lalu.

Operasi memusnahkan pokok durian berjalan lancar susulan kehadiran lebih ramai penebang terdiri daripada kakitangan Jabatan Perhutanan Negeri Pahang (JPNP) di setiap daerah di negeri itu.

Hampir 100 kakitangan JPNP yang menyertai Operasi Pamah dan mereka dibantu anggota Unit Penguatkuasa Negeri Pahang (UPNP) yang menjalankan kerja menebang secara berterusan menggunakan mesin gergaji berantai.

Ketua Penolong Pengarah (Penguatkuasa), Jabatan Perhutanan Negeri Pahang (JPNP) Nor Azirim Ahmad berkata, aktiviti menebang sebenarnya dilakukan hanya dalam masa lima hari sahaja kerana tindakan provokasi selain jambatan yang dirosakkan menyebabkan kerja menebang tergendala.

“Aktiviti menebang mula berjalan lancar pada Selasa lalu terutama selepas kehadiran anggota Pasukan Gerakan Am (PGA) yang bertanggungjawab mengawal dalam kawasan Hutan Simpan Batu Talam.

“Termasuk mengadakan dua sekatan jalan raya (SJR) di laluan masuk ke hutan simpan berkenaan,” katanya seperti dilapor media tempatan hari ini.

Selain itu, beliau berkata, faktor hujan pada sebelah petang selain angin kencang turut menjejaskan kelancaran aktiviti menebang yang jadual asal mengambil masa sebulan untuk siapkan.

Beliau menjangkakan aktiviti menebang pokok durian Musang King siap sepenuhnya minggu depan terutama apabila semua jadual bertugas kini berjalan lancar mengikut apa yang dirancang.

Selepas aktiviti menebang selesai sepenuhnya kerja menanam pokok hutan akan dilakukan segera, katanya.

Katanya lagi, beberapa spesies pokok hutan sudah dikenal untuk penanaman semula itu antaranya meranti temak nipis.


Rosmah gagal gugurkan Sri Ram sebagai pendakwa

KUALA LUMPUR, 2 Safar 1444H, Selasa – Mahkamah Tinggi hari ini mengetepikan permohonan Datin Seri Rosmah Mansor untuk menggugurkan Datuk Seri Gopal Sri Ram sebagai Timbalan Pendakwa Raya (TPR) Kanan dalam kes rasuah membabitkan projek hibrid solar bernilai RM1.25 bilion yang dihadapinya.

Hakim Datuk Ahmad Kamal Md Shahid memutuskan bahawa permohonan untuk semakan kehakiman dibuat di bawah Aturan 53 Kaedah 3(6) Kaedah-kaedah Mahkamah 2012 yang mencabar surat pelantikan Sri Ram (fiat), perlu difail dalam tempoh tiga bulan dari tarikh apabila asas permohonan pertama kali dibangkitkan, atau semasa keputusan itu dinyatakan buat pertama kali oleh pemohon (Rosmah).

“Dalam permohonan semasa ini, pertuduhan dirujuk kepada pemohon pada 15 Nov 2018, dengan Sri Ram hadir sebagai TPR kes itu. Pada 8 April 2021, satu salinan fiat pertama telah dimaklumkan.

“Permohonan untuk semakan kehakiman ini hanya difailkan pada 24 Jun 2022. Ia jelas melebihi tempoh tiga bulan seperti yang ditetapkan di bawah Aturan 53 kaedah 3(6) Kaedah-Kaedah Mahkamah 2012. Terdapat kelewatan di pihak pemohon dalam mengisi permohonan semakan kehakiman,” kata hakim ketika menyampaikan penghakimannya melalui e-mel, hari ini.

Hakim seterusnya menambah bahawa tidak ada alasan material atau kukuh atau alasan tunggal yang kukuh diberikan oleh pemohon untuk mahkamah menggunakan budi bicaranya bagi memberikan lanjutan masa dalam menfail permohonan ini untuk kebenaran di bawah Aturan 53 Kaedah-kaedah 3(7) Kaedah-Kaedah Mahkamah 2012.

“Sehubungan itu bantahan awal yang dibangkitkan oleh Peguam Negara dan Sri Ram sebagai responden perlu dibenarkan. Tidak perlu untuk memberikan merit kepada permohonan itu.

“Sehubungan itu mahkamah tidak mempunyai bidang kuasa untuk memberi kebenaran bagi mendengar permohonan semakan kehakiman. Permohonan untuk kebenaran meneruskan prosiding semakan kehakiman dengan ini ditolak,” katanya.

Rosmah, 70, memfailkan permohonan itu pada 24 Jun lepas di Mahkamah Tinggi (Rayuan dan Kuasa-Kuasa Khas) menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Dalam permohonan terbaharunya, Rosmah memohon satu deklarasi bahawa pelantikan Sri Ram sebagai Timbalan Pendakwa Raya Kanan melalui tiga surat fiat bertarikh 8 Julai 2020, 11 Mei dan 21 Mei 2021, adalah tidak sah.

Selain itu, Rosmah memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 Nov 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.

Isteri bekas perdana menteri itu berdepan pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada Pengarah Urusan Jepak Holdings Sdn Bhd Saidi Abang Samsudin melalui bekas pembantunya Datuk Rizal Mansor sebagai upah membantu syarikat itu mendapatkan projek bernilai RM1.25 bilion bagi menyalurkan tenaga hibrid solar kepada 369 sekolah di kawasan luar bandar Sarawak.

Perbicaraan di Mahkamah Tinggi telah selesai dan Hakim Mohamed Zaini Mazlan menetapkan 1 Sept sebagai tarikh penghakiman mahkamah, sama ada untuk membebaskan atau mensabit Rosmah terhadap pertuduhan. – Bernama


PAU dijadual diadakan pada Januari 2022

KUALA LUMPUR, 23 Safar 1443H, Khamis – Perhimpunan Agung UMNO (PAU) 2021 dijadual berlangsung selama tiga hari bermula 13 hingga 15 Januari 2022.

Setiausaha Agung UMNO, Datuk Seri Ahmad Maslan dalam kenyataan media, hari ini berkata, keputusan dibuat dalam mesyuarat yang dilaksanakan semalam dengan dipengerusikan oleh Presiden UMNO, Datuk Seri Dr Ahmad Zahid Hamidi.

Manakala, persidangan bagi peringkat cawangan akan diadakan pada 15 Oktober hingga 30 November ini.

Katanya, mesyuarat perwakilan Wanita UMNO, Pergerakan Pemuda dan Puteri UMNO bahagian akan diadakan serentak di seluruh negara bermula 11 hingga 12 Disember 2021, manakala mesyuarat perwakilan UMNO bahagian bermula 18 Disember 2021.

Bagaimanapun, semua mesyuarat tidak diadakan pemilihan jawatan kerana Jabatan Pendaftaran Pertubuhan Malaysia (RoS) telah bersetuju mengenai penangguhan Pemilihan Parti UMNO sehingga 29 Disember 2022.

“Mesyuarat boleh diadakan secara bersemuka atau maya atau gabungan bersemuka dan maya mengikut situasi COVID-19 di kawasan masing-masing.

“Kehadiran mesyuarat adalah dengan korum minimum satu perempat daripada jumlah yang layak hadir atau lebih daripada kadar tersebut asalkan mengikut SOP (prosedur operasi standard) yang dibenarkan mengikut kawasan masing-masing,” katanya.

RoS sebelum ini memutuskan keputusan Majlis Tertinggi (MT) UMNO pada 7 Julai lalu untuk menangguhkan pemilihan parti selama 18 bulan adalah tidak sah berikutan tempoh pemegang jawatan MT bagi penggal 2018/2021 telah tamat pada 30 Jun lalu.

UMNO telah merujuk keputusan RoS kepada peguam parti dan kemudian menyatakan tiada sebarang kekhilafan dibuat mereka serta keputusan penangguhan pemilihan UMNO telah dilakukan secara teratur.

Justeru, pemilihan jawatan MT, bahagian dan cawangan ditangguhkan ke satu tarikh yang akan dimaklumkan kepada RoS iaitu sebelum 29 Disember 2022.


Tragedi ‘mi kari babi’ patut sedarkan umat Islam kepentingan BMF

BANGI, 28 Rabiulawal 1442H, Sabtu – Kejadian sebuah restoran terkenal didakwa menyajikan mi kari menggunakan daging babi sepatutnya menyedarkan umat Islam tentang kepentingan menyokong agenda Beli Produk Muslim (BMF).

Bukan mahu mengajak untuk memboikot, namun sebagai umat yang berpegang teguh kepada amalan agama wajar memastikan makanan yang dihadam halal lagi bersih.

Berikutan itu, Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari mengajak, jutaan umat Islam di negara ini untuk berfikir sejenak dan mula mengutamakan perniagaan milik muslim.

“Makanlah di kedai-kedai makan milik muslim. Membelilah di kedai runcit muslim. Pilihan di tangan anda semua,” katanya dalam kenyataan, hari ini.

Semalam, Kementerian Perdagangan Dalam Negeri dan Hal Ehwal Pengguna (KPDNHEP) Selangor menyerbu beberapa cawangan restoran terkenal di Subang Jaya, Sepang, Kajang dan Gombak.

Tindakan itu susulan tular sebuah rakaman video di media sosial yang mendakwa restoran di cawangan Subang Jaya menyajikan mi kari disyaki mengandungi babi.

Pengarah KPDNHEP Selangor, Muhamad Zikril Azan Abdullah berkata, pihaknya menyita Sijil Halal Jakim – yang masih dalam tempoh sah hingga 30 November ini – serta dokumen penghantaran bahan mentah oleh pembekal.

Dalam pada itu, Izzat mempersoalkan, mengapa KPDNHEP tidak mendedahkan nama restoran berkenaan walaupun sudah tular di media sosial.

Katanya, tindakan itu amat dikesali dan mencetuskan kebimbangan perkara sama berulang kembali pada masa hadapan meskipun KPDNHEP sudah menyiasat restoran terbabit.

“Saya mungkin akan lakukan lawatan kerja ke KPDNHEP untuk bertanya beberapa kes dan status siasatan ke atas kilang kicap, kilang mi dan restoran popular ini,” katanya.


KPN baharu fokus tingkat perkhidmatan, integriti PDRM

KUALA LUMPUR, 25 Ramadan 1442H, Jumaat – Ketua Polis Negara Datuk Seri Acryl Sani Abdullah Sani menggariskan tiga fokus utama untuk memimpin Polis Diraja Malaysia (PDRM) ke arah sebuah pasukan polis yang menjaga keamanan, berintegriti dan berkhidmat untuk masyarakat.

Beliau berkata tiga fokus berkenaan adalah untuk memperkasakan integriti dalam kalangan warga PDRM, memperkasakan sistem penyampaian perkhidmatan PDRM dan meneruskan usaha kerajaan mengekalkan kesejahteraan masyarakat.

“Untuk memastikan perkara itu dicapai (memperkasakan integriti), PDRM perlu membuat majlis ilmu seperti memberi penerangan dan meminta semua Ibu Pejabat Polis Kontinjen Negeri, Ibu Pejabat Polis Daerah dan balai-balai polis untuk mengadakan Latihan Dalam Perkhidmatan (LDP),” katanya kepada Bernama dalam wawancara khas di Bukit Aman, di sini, baru-baru ini, sempena pelantikan beliau sebagai KPN ke-13 berkuat kuasa Selasa (4 Mei) lepas.

Acryl Sani berkata LDP berkenaan perlu dilaksanakan sekurang-kurangnya seminggu sekali untuk menerangkan topik-topik semasa yang sentiasa menjadi isu.

“Sebagai contoh, kita selalu melihat seseorang anggota polis itu teragak-agak dengan apa tindakan yang perlu dibuat apabila berhadapan dengan sesuatu situasi.

“Zaman sekarang adalah zaman telefon pintar dengan masyarakat merakamkan (tindakan PDRM berhadapan sesuatu situasu) dalam bentuk video dan ini sekali gus menghakis keyakinan masyarakat terhadap kemahiran dan kecekapan PDRM yang sedang menjalankan tugas,” katanya.

Beliau berkata perkara ini perlu diatasi dengan membuat perubahan dalam budaya kerja untuk menjadikan PDRM lebih berintegriti dan mempunyai jati diri.

“PDRM tidak akan sesekali menyembunyikan sebarang bentuk kesalahan jenayah, salah laku, rasuah atau pelanggaran disiplin dalam kalangan warga PDRM,” katanya.

Mengenai fokus kedua iaitu memperkasakan sistem penyampaian perkhidmatan PDRM, Acryl Sani berkata pelaksanaan perkhidmatan (service delivery) ini bukan sahaja di kaunter pertanyaan balai polis atau di sekatan jalan raya (SJR) malah, ia diaplikasikan di mana-mana sahaja, tatkala berlakunya interaksi anggota PDRM dengan masyarakat.

“Maka, disitulah berlaku proses perkhidmatan yang bermula kerana PDRM merupakan satu organisasi dengan cogan kata ‘Sedia Berkhidmat’.

“Cogan kata berkenaan bukan sahaja untuk masyarakat bahkan sesama anggota polis sendiri turut bersedia berkhidmat. Sebagai contoh, anggota polis yang bertugas dalam unit sokongan seperti mekanik dan juruteknik yang memerlukan bantuan antara satu sama lain dalam perkhidmatan,” katanya.

Beliau juga meminta semua pegawai dan anggota polis agar bersikap lebih mesra ketika berurusan dengan masyarakat yang memerlukan bantuan PDRM.

“Saya sering dengar orang ramai dikasari di pejabat pertanyaan dalam bahasa kasar dengan sindiran yang tidak sepatutnya dikeluarkan. Ia satu perkara yang perlu dihentikan di setiap genap aspek di mana perkhidmatan diberikan sama ada di kaunter pertanyaan atau di lokasi SJR.

Selain itu, Acryl Sani berkata beliau dan barisan kepimpinan PDRM memberi jaminan tidak akan sesekali mengabaikan kebajikan pesara-pesara polis.

“Saya akan mengarahkan semua Ketua Polis Daerah di seluruh negara untuk membuat semakan mengenai bekas-bekas anggota dan pegawai agar maklumat terkini mereka dikemaskini ke Bahagian Hal Ehwal Pesara Polis, Bukit Aman.

“Kadang-kala terdapat isu apabila kita ingin menghubungi bekas anggota atau pegawai, mereka didapati telah bertukar alamat, berpindah ke kampung atau sebagainya. Keadaan ini menyukarkan kami untuk berurusan dengan mereka khususnya melibatkan aspek kebajikan,” katanya.

Dalam pada itu, mengenai fokus ketiga iaitu meneruskan usaha kerajaan dalam mengekalkan kesejahteraan masyarakat, beliau berkata PDRM akan sentiasa membantu kerajaan dalam usaha mengekang penularan wabak COVID-19 serta memastikan prosedur operasi standard (SOP) dipatuhi rakyat.

“Jika sebelum ini, dilihat fokus utama PDRM adalah ancaman jenayah yang memberi cabaran kepada PDRM namun, sejak tahun lepas cabaran itu telah berubah apabila negara dilanda wabak COVID-19,” katanya.

Acryl Sani berkata PDRM akan terus membantu kerajaan memutuskan rantaian wabak berkenaan kerana kes COVID-19 yang dilihat membimbangkan dan meningkat sejak kebelakangan ini.

“Saya perhatikan masyarakat seolah-olah sudah mula lesu dengan pematuhan SOP tetapi kita tidak boleh leka dan mereka harus faham bahawa COVID-19 ini berada di mana-mana sahaja.

“Saya faham apa yang dialami oleh mereka (lesu dengan pematuhan SOP) bahkan ramai petugas kesihatan dan warga PDRM mengalami kelesuan tetapi mereka terus tekun. Jangan jadikan kebosanan untuk mematuhi SOP ini sebagai perkara yang diambil ringan jika tidak patuh SOP, dibimbangi penularan wabak itu tidak terkawal,” katanya. – Bernama


Bersihkan politik negara dari segala daki rasuah

KEPUTUSAN Mahkamah Persekutuan mengekalkan hukuman penjara dan denda terhadap bekas Perdana Menteri, Datuk Seri Najib Razak atas kesalahan rasuah bukanlah kemenangan kepada sesiapa.

2. Ia bukan tanda kemenangan Tun Dr Mahathir, Tan Sri Muhyiddin Yassin mahupun sesiapa yang menentang beliau sebelum ini. Ia juga bukan tanda sistem kehakiman Malaysia telah bebas dari sebarang campur tangan politik seperti kata Datuk Seri Anwar Ibrahim.

3. Bagi saya sistem kehakiman Malaysia berfungsi dengan sepatutnya dan menjatuhkan hukuman mengikut peruntukan yang diberikan. Sistem ini sememangnya harus menghukum sesiapa yang bersalah tidak kira siapa pun pesalahnya, atau implikasi hukuman tersebut kepada negara.

4. Masalah kita ialah kita telah dimomokkan bahawa sistem kehakiman negara dikawal sepenuhnya oleh ahli politik yang berkuasa sebahagiannya disebabkan perlantikan beberapa posisi strategik yang berdasarkan kecenderungan dan kepentingan tertentu, bukan semata-mata berdasarkan merit.

5. Jika benar senario ini pernah berlaku, ia harus diperbetulkan. Dan pembetulan seperti ini amat tidak mustahil.

6. Kes 1MDB dan SRC ini juga bakal memberikan ‘wake-up’ call kepada semua ahli politik dan seluruh rakyat Malaysia agar tidak memandang enteng undang-undang negara.

7. Saya yakin, selepas ini lebih ramai ahli politik akan dibawa ke muka pengadilan dan menerima akibat hasil perbuatan jahat mereka sebagai pengkhianat negara.

8. Saya percaya, lebih banyak kes salah laku, rasuah dan salah guna kuasa bakal didedahkan. Lebih ramai yang akan berani dan berkata benar untuk melakukan pendedahan umum (bukan Rafizi seorang sahaja).

9. Ayuh kita bersihkan politik negara dari segala kekotoran dan daki rasuah! Ayuh kita gantikan mereka semua dengan kepimpinan baharu Malaysia yang lebih baik.

10. Semoga Allah SWT memandu dan memberikan taufiq dan hidayah-Nya kepada perjuangan menegakkan kebenaran di tanah air yang tercinta ini.

Ir Ts Muhammad Lukman Al Hakim
Setiausaha Agung BERJASA


Lebih 3,000 mangsa banjir di Selangor dipindah ke 30 PPS

SHAH ALAM, 13 Jamadilawal 1443H, Sabtu – Seramai 3,086 mangsa banjir setakat ini dipindahkan ke 30 pusat pemindahan sementara (PPS) di negeri ni membabitkan daerah Klang, Kuala Langat dan Sepang ekoran hujan lebat tanpa henti sejak semalam.

Pengarah Bomba negeri Norazam Khamis berkata di Klang sebanyak 20 PPS dibuka dengan jumlah membabitkan seramai 2,604 mangsa.

Katanya PPS Sekolah Kebangsaan (SK) Telok Gong dan SK Johan Setia di Klang mencatatkan jumlah penempatan mangsa tertinggi iaitu masing-masing 681 dan 793 orang.

Di Sepang dan Kuala Langat sebanyak 10 PPS dibuka membabitkan 482 mangsa.

Sementara itu, Menteri Besar Datuk Seri Amirudin Shari menerusi ciapannya di Twitter berkata pada masa sama, sukarelawan Team Selangor dan Selangor Volunteer (SERVE) sedang digerakkan bagi mengedarkan bantuan kepada mangsa banjir.

Katanya kerajaan negeri akan terus memantau keadaan semasa dan membuka lebih banyak PPS sekiranya diperlukan.

Jabatan Meteorologi Malaysia meletakkan amaran hujan berterusan (waspada) untuk Selangor. – Bernama


Pulau Pinang cadang bubar dun 28 Jun

GEORGE TOWN, 19 Zulkaedah 1444H, Khamis – Kerajaan Negeri Pulau Pinang bercadang membubarkan Dewan Undangan Negeri (DUN) pada 28 Jun ini untuk memberi laluan kepada Pilihan Raya Negeri (PRN).

Ketua Menteri, Chow Kon Yeow berkata, beliau akan mengadakan pertemuan dengan Yang Dipertua Negeri Pulau Pinang, Tun Ahmad Fuzi Abdul Razak untuk mendapat perkenan membubarkan DUN dalam masa terdekat.

Pengerusi Pakatan Harapan (PH) Pulau Pinang itu juga berkata proses pengagihan kerusi antara PH dan Barisan Nasional (BN) di negeri berkenaan sudah 95 peratus selesai.

“Buat masa ini, sebarang rundingan PH-BN akan diurus di peringkat kebangsaan dan apa-apa keputusan muktamad akan dibuat di peringkat kebangsaan… Kami percaya akan ada lagi pertemuan selepas ini,” katanya dalam sidang media di sini hari ini.

Sebelum ini, Chow dilapor berkata rundingan yang berlangsung sejak bulan lepas berjalan lancar namun masih terdapat beberapa kerusi belum diputuskan kerana wujud pertindihan.

Pulau Pinang mempunyai 40 kerusi DUN dan pada Pilihan Raya Umum Ke-14 (PRU14), PH memenangi 37 kerusi termasuk dua daripada calon Bersatu yang ketika itu masih bersamanya manakala masing-masing dua dan satu kerusi dimenangi BN dan PAS.

Pada PRU15, Kedah, Pulau Pinang, Selangor, Negeri Sembilan, Kelantan dan Terengganu tidak membubarkan DUN namun media sebelum ini melaporkan pemimpin keenam-enam negeri mencapai kata sepakat bahawa masa paling sesuai ialah dalam tempoh dua minggu terakhir Jun bagi membolehkan PRN diadakan serentak. -Bernama


Isham cabar Hamzah kemuka bukti PN tak rasuah pengundi

BANGI, 1 Rejab 1444H, Isnin – Setiausaha Agung Perikatan Nasional (PN), Datuk Seri Hamzah Zainudin diminta menjelaskan niat gabungan itu memberikan wang kepada pengundi sewaktu Pilihan Raya Umum ke-15 (PRU15).

Ketua Penerangan UMNO, Isham Jalil juga mencabar agar Ketua Pembangkang itu mengemukakan bukti kukuh kononnya PN tidak merasuah pengundi semasa PRU15.

“Jika benar, nyatakanlah bukti kukuh tersebut supaya rakyat boleh menilai dan untuk mengelak fitnah jika kamu benar.

“Dan jelaskan sekali berkenaan banyak video yang tular dan laporan polis yang dibuat berkenaan orang-orang PN beri duit kepada pengundi dan meminta penerima duit bersumpah atas nama Allah supaya undi PAS,” katanya menerusi hantaran di Facebooknya pada Ahad.

Membidas lagi, Isham berkata, tindakan menggunakan nama Allah untuk merasuah pengundi adalah sesuatu yang keji.

“… dan kemudian menipu untuk menutup amalan rasuah tersebut bukanlah sesuatu strategi yang baik, ia umpama menggali lubang yang lebih dalam untuk tanam diri sendiri.

“Usah memperguna dan menunggang agama untuk menghalalkan yang haram. Yang haram tetap haram. Allah mahu mengetahui apa yang kamu dan rakan-rakan kamu buat. Bertaubatlah,” katanya.

Sebelum ini, Hamzah mempertahankan pemberian wang ketika pilihan raya kerana tindakan itu bergantung kepada niat dan tujuan pemberi.

Ahli Parlimen Larut itu berkata, tidak sepatutnya memfokuskan kepada pemberian, namun punca duit itu diberikan.

Selain itu, katanya, pasukan pembelaan parti sudah bersedia untuk membuktikan bahawa dakwaan oleh UMNO Terengganu yang dibuat melalui petisyen pilihan raya, adalah tidak benar.

Badan Perhubungan UMNO Terengganu awal bulan lepas memfailkan petisyen untuk membatalkan keputusan PRU15 bagi kawasan Parlimen Kuala Terengganu, Marang dan Kemaman yang kesemuanya dimenangi PAS, merupakan parti komponen PN.

Petisyen membabitkan tiga kawasan itu difailkan di Mahkamah Tinggi Kuala Terengganu pada 3 Januari lepas mengikut Akta Kesalahan Pilihan Raya 1954.

Pengerusi Badan Perhubungan UMNO Terengganu, Datuk Seri Ahmad Said berkata, petisyen itu difailkan antara lain atas dakwaan PAS telah menyogok pengundi dengan mengagihkan wang bantuan yang diberikan kerajaan negeri pada 15 hingga 17 November 2022.

Ia dilakukan beberapa hari sebelum PRU15 melalui program i-Pencen, i-Belia dan i-Siswa.


Pemimpin politik terima rasuah demi survival?

Oleh Fazleen Safina

BANGI, 3 Syaaban 1442H, Rabu – Penganalisis politik, Prof Emeritus Datuk Dr Zainal Kling tidak menafikan wujud pemimpin politik yang terbabit dalam gejala rasuah.

Bagaimanapun, Ketua Eksekutif Sekretariat Kongres Maruah Melayu itu menegaskan, tidak semua golongan politik berbuat demikian, selain percaya kebanyakan pemimpin menerima rasuah demi survival politik.

“Dalam politik kita memerlukan perbelanjaaan dan kewangan yang banyak, terutamanya setiap kali pilihan raya, kita terpaksa mencetak banyak perkara, kertas undi dan sebagainya.

“Jadi, orang politik termasuk mereka yang sudah dipilih sebagai pemimpin, Ahli Parlimen, ADUN (Ahli Dewan Undangan Negeri) maka mereka sentiasa didatangi orang untuk meminta bantuan.

“Kalau kita tiada wang, maka susahlah untuk bantu pemilih-pemilih kita ini. Ini masalah orang politik. Jadi dia (ahli politik) terpaksa mencari sumber kewangan,” katanya ketika dihubungi Ismaweb.net, hari ini.

Mengulas lanjut, Prof Zainal berkata, terdapat juga sebahagian kecil sumbangan yang diterima oleh parti politik datangnya daripada orang ramai.

Beliau menegaskan, ahli politik boleh dikira sebagai terbabit dengan gejala rasuah jika menerima sumbangan yang menjanjikan pulangan.

“Jadi, walaupun sumbangan itu asalnya untuk memberi kebajikan, tetapi jika ia digunakan secara peribadi, maka dianggap mendapat rasuah,” katanya lagi.

Justeru, beliau mencadangkan supaya mewujudkan satu kaedah yang diluluskan oleh undang-undang bagi memudahkan ahli politik menerima sumbangan, sokongan kewangan dan mengadakan tabung politik bagi partinya supaya beliau dapat bergerak dalam kawasan pilihan rayanya.

“Kita dapati, jika tiada undang-undang jelas untuk mendukung mereka dengan cara mendapatkan kewangan yang betul, maka dia akan sentiasa terlibat dengan soal mendapat wang, menerima sumbangan dan sering kali kaedah itu merupakan rasuah,” katanya.


Beku akaun parti lawan bermotif politik?

BANGI, 11 Rejab 1444H, Khamis – PAS menganggap langkah kerajaan campuran menggunakan agensi pihak berkuasa untuk membeku akaun parti lawan hanya bertujuan politik semata-mata.

Timbalan Presiden PAS, Datuk Seri Tuan Ibrahim Tuan Man mempersoal sama ada tindakan membeku akaun parti Bersatu mempunyai niat lain dengan harapan dapat melemahkan Perikatan Nasional (PN) pada Pilihan Raya Negeri (PRN) nanti.

“Tindakan ini sengaja dibuat untuk menggambarkan kepada rakyat nak bina satu persepsi PN ada masalah integriti dan kestabilan.

“Yang disasarkan bukan penyelewengan, insyaAllah penyelewengan tidak akan berlaku tapi sasarannya sekurang-kurangnya nak bagi rasa takut PN khususnya untuk menghadapi Pilihan Raya Negeri (PRN) nanti.

“Langkah ini akan menyebabkan kesulitan dalam menguruskan pentadbiran parti tersebut dan PAS juga sebelum ini pernah berdepan situasi sama dihadapi Bersatu,” katanya seperti dilapor media tempatan, hari ini.

Katanya, tindakan berniat jahat itu akan menyusahkan parti tersebut dan PAS sendiri pernah alami benda yang sama sebelum ini.

“Saya fikir ini asas kepada sokongan rakyat kepada PN, mereka akan usaha supaya3 integriti itu dapat dirosakkan, tak ada isu pun sebenarnya,” katanya lagi.

Bagaimanapun, Tuan Ibrahim memberi jaminan PAS akan memberi kerjasama sepenuhnya dengan SPRM berhubung siasatan yang dijalankan agensi tersebut.

Semalam, Ketua Pesuruhjaya SPRM, Tan Sri Azam Baki mengesahkan beberapa akaun Bersatu dibekukan bagi membantu siasatan ke atas wang yang disyaki daripada hasil haram (illegal proceeds).

Katanya, akaun parti berkenaan3 dibekukan pihak berkuasa sejak dua minggu lalu bagi memudahkan siasatan berhubung salah laku yang didakwa dilakukan pemimpin parti tersebut, dipercayai melibatkan lebih RM300 juta.

Pembekuan akaun berkenaan dibuat mengikut Akta Pencegahan Pengubahan Wang Haram dan Pencegahan Pembiayaan Keganasan.


Dunia perlu nyata pendirian tindakan Rusia iktiraf kemerdekaan 2 wilayah Ukraine

KUALA LUMPUR, 22 Rejab 1443H, Khamis – Masyarakat antarabangsa mesti mengambil pendirian terhadap tindakan Rusia mengiktiraf dua wilayah Ukraine iaitu Luhansk dan Donetsk.

Kedutaan Ukraine di Malaysia menerusi kenyataannya kepada Bernama menyatakan, perkara ini bukan lagi sekadar isu Ukraine atau Rusia tetapi menegaskan ia sekarang berkisar kepada dua perkara: undang-undang antarabangsa atau ‘lawlessness’.

“Ukraine mengutuk keputusan Persekutuan Rusia mengikraf ‘kemerdekaan’ separa entiti yang diwujudkannya di wilayah Ukraine yang didudukinya semetara, dikenali sebagai ‘Republik Rakyat Luhansk’ dan ‘Republik Rakyat Donetsk’,” menurut kenyataan itu.

“Dunia dan Setiausaha Agung Pertubuhan Bangsa-Bangsa Bersatu (PBB) António Guterres amat jelas (mengenai perkara ini).

“Rusia terang-terangan menafikan norma dan prinsip asas undang-undang antarabangsa serta Piagam PBB dengan mencabuli kedaulatan dan integriti wilayah Ukraine.

“Tentera Rusia di Ukraine bukan anggota pengaman, mereka adalah penjajah,” menurut kenyataan itu.

Pada lewat Isnin, Presiden Rusia, Vladimir Putin mengumumkan pengiktirafan Luhansk dan Donetsk, dua wilayah di Ukraine.

Selepas itu, beliau mengarahkan penghantaran tentera Rusia untuk ‘memastikan keamanan’ di wilayah berkenaan.

Pengumuman itu mencetuskan kecaman antarabangsa, dengan negara Barat mula mengenakan beberapa sekatan lebih ketat. – Bernama


Polis tahan lelaki edar 388 karton rokok seludup

BATU PAHAT, 8 Rabiulawal 1443H, Jumaat – Polis berjaya menumpaskan sindiket pengedaran rokok seludup di sekitar kawasan Parit Raja, Batu Pahat dengan tertangkapnya seorang lelaki warga tempatan dan merampas 388 karton rokok tidak bercukai yang dianggarkan bernilai RM80,587.80.

Pegawai Pemerintah Batalion 5 Pasukan Gerakan Am (PGA) Supt Dimin Awang berkata turut dirampas daripada suspek berusia 59 tahun itu ialah kereta Proton Wira yang dipercayai digunakan bagi aktiviti mengedar rokok berkenaan.

Dalam kenyataan, beliau berkata antara jenis rokok yang dirampas ialah 100 karton rokok jenama JDB 20 batang; 38 karton U2 20 batang; 33 karton Canyon Menthol 20 batang; 17 karton John Kelabu 20 batang dan lapan karton John White 20 batang.

“Turut dirampas adalah 60 karton rokok jenama Canyon Premium 20 batang; 50 karton Surya 16 batang; 21 karton Surya 12 batang: 41 karton Nusantara Menthol Mild 12 batang; 11 karton D&J Ice Plus 20 batang dan sembilan karton Canyon Blast 20 batang,” katanya dalam kenyataan.

Menurutnya, hasil siasatan awal mendapati suspek disyaki bertanggungjawab membekalkan rokok tidak bercukai di kedai-kedai runcit sekitar kawasan Parit Raja.

Suspek dan barang rampasan dibawa ke Ibu Pejabat Polis Daerah (IPD) Batu Pahat untuk tindakan lanjut dan kes disiasat di bawah Seksyen 135 (1) Akta Kastam 1967, katanya. – Bernama


Mindef perincikan peruntukan Bajet 2023, fokus empat teras utama

KLUANG, 12 Rabiulawal 1444H, Ahad – Kementerian Pertahanan (Mindef) akan memperincikan peruntukan Bajet 2023 yang diterimanya dalam masa tidak lebih dua bulan dengan tumpuan diberikan kepada empat teras utama.

Menteri Kanan Pertahanan Datuk Seri Hishammuddin Tun Hussein berkata secara keseluruhannya, kementerian itu diperuntukkan RM17.37 bilion untuk 2023, peningkatan RM1.23 bilion atau 7.8 peratus berbanding peruntukan tahun sebelumnya.

Beliau berkata daripada jumlah itu, perbelanjaan pengurusan meningkat 2.7 peratus kepada RM11.41 bilion dan perbelanjaan pembangunan meningkat 18.3 peratus kepada RM5.96 bilion.

“Jumlah ini sudah tentunya saya terpaksa memperincikan bagaimana ia dapat dimanfaatkan sepenuhnya kerana saya juga terikat dengan perancangan-perancangan yang ada di Mindef lepas berbincang dengan Angkatan Tentera Malaysia (ATM) berhubung kait dengan dasar-dasar kita.

“Saya telah membuat keputusan, apa jua yang kita nak umumkan selepas ini, kepimpinan di peringkat Mindef dan ATM mesti memberikan keutamaan kepada empat perkara yang sentiasa saya tekankan,” katanya kepada pemberita selepas merasmikan penutup Karnival Tentera Darat 2022 di Stadium Mini, Taman Sri Lambak di sini hari ini.

Hishammuddin yang juga Ahli Parlimen Sembrong berkata empat teras tersebut ialah pembelian aset-aset baharu, penyelenggaraan aset-aset sedia ada, pembelaan terhadap veteran ATM dan penambahbaikan aspek kebajikan warga pertahanan.

Bagaimanapun, beliau berkata Mindef sentiasa berfikir di luar kotak dan tidak melihat kepada peruntukan belanjawan sebagai satu kaedah sahaja untuk memperkukuh kekuatan kementerian itu dan ATM.

“Sebab itu jangan kita melihat kepada bajet sebagai segala-galanya, banyak cara lain untuk kita sedang memikirkan di luar kotak untuk membantu dalam keadaan, bukan mudah, ekonomi dunia memang tertekan tetapi daripada segi keselamatan dan pertahanan, itu kita tidak boleh kompromi dan lebih penting bagi saya yang dekat dengan hati saya ialah agenda-agenda kebajikan,” katanya.

Mengenai penambahbaikan aspek kebajikan warga Pertahanan, antara lain Mindef juga terus menjalin kerjasama erat dengan Kementerian Perumahan dan Kerajaan Tempatan dalam usaha membolehkan lebih ramai warga kementerian itu termasuk veteran ATM membeli rumah mampu milik.

Selain itu, beliau berkata Mindef juga akan terus mengeratkan usahasama dengan Kementerian Kesihatan terutama dalam usaha menambahbaik infrastruktur dan kemudahan di Hospital Angkatan Tentera, poliklinik ATM serta pusat-pusat perubatan dan pergigian ATM.

Ketika ditanya mengenai keluhan segelintir veteran ATM mengenai ketiadaan peruntukan khas buat mereka menerusi Bajet 2023, Hishammuddin meminta agar golongan itu tidak melihat kepada ucapan pembentangan semata-mata.

“Kalau pihak kementerian pun belum memperincikan lagi butiran apa yang diumumkan, saya percaya bahawa veteran pun belum perincikan lagi.

“Sebelum bajet pun, beberapa perkara yang mereka (veteran) minta, kita dah luluskan. Daripada menuduh melulu, baik datang bincang dengan kita apa yang boleh kita bantu mereka,” katanya.

Terdahulu, Presiden Pertubuhan Suara Patriotik Rakyat Malaysia (PSPRM) Mior Rosli Mior Mohd Jaafar dipetik sebagai berkata Bajet 2023 seakan tidak memihak golongan pesara tentera.

Antara tuntutan yang dibuat sebelum ini adalah kajian semula pencen hilang upaya terhadap veteran yang cedera perang dan semasa bertugas. – Bernama


Gaza ‘jalani penyahindustrian’ akibat kepungan Israel

GAZA, 8 Rabiulakhir 1443H, Sabtu – Bank Dunia dalam laporan minggu ini memberi amaran bahawa Gaza masih berdepan ‘keadaan ekonomi yang sangat sukar, dengan masalah pengangguran tinggi dan keadaan sosial semakin merosot.’

Laporan itu mengetengahkan cabaran kritikal dihadapi ekonomi Palestin secara am dan lebih khusus prestasi ekonomi serta keperluan pembangunan Gaza, sebelum dibentangkan kepada Jawatankuasa Perhubungan Ad Hoc (AHLC) di Oslo pada 17 November ini.

Meskipun Tebing Barat yang diduduki mengalami ‘lantunan’ berikutan pandemik dan sekatan berikutnya, “Ekonomi masih mengalami sekatan ke atas pergerakan, akses dan perdagangan – halangan terbesar kepada pelaburan dan akses kepada pasaran,” kata Pengarah negara Bank Dunia untuk Tebing Barat dan Gaza, Kanthan Shankar.

“Prestasi ekonomi yang bertambah baik di dorong sepenuhnya oleh Tebing Barat manakala ekonomi Gaza kekal hampir tidak berubah akibat konflik 11 hari pada Mei,” kata Bank Dunia.

Katanya lagi, situasi fiskal Pihak Berkuasa Palestin (PA) ‘kekal sangat mencabar’, dengan potongan hasil cukai bulanan Israel menambah ‘tekanan fiskal.’

Ini bermakna ‘PA mungkin menghadapi kesukaran dalam memenuhi komitmen berulangnya menjelang akhir tahun’.

Sumbangan Gaza kepada keseluruhan ekonomi Palestin, jelasnya, ‘dipotong separuh dalam tempoh tiga dekad yang lalu, mengecil kepada 18 peratus pada masa ini’ akibat pengepungan 15 tahun Israel di kawasan tersebut.

Gaza juga ‘menjalani penyahindustrian’ dan ekonominya sangat bergantung kepada pemindahan luar.

“Langkah keutamaan memerlukan peningkatan bekalan elektrik dan menaik taraf infrastruktur dan rangkaian bagi membolehkan pertumbuhan ekonomi serta meningkatkan perkhidmatan awam,” katanya.

Laporan itu – yang butirannya dikeluarkan pada Selasa – menambah amaran yang dikeluarkan semalam oleh Pertubuhan Bangsa-Bangsa Bersatu (PBB) mendakwa, keadaan kewangan di wilayah Palestin adalah ‘mengerikan’.

Laporan penuh PBB juga akan diumumkan di Oslo minggu depan. – Agensi


Beberapa kawasan Ipoh dilanda banjir kilat

IPOH, 18 Zulkaedah 1443H, Sabtu – Hujan lebat dan angin kencang menyebabkan beberapa kawasan di sekitar Bandaraya Ipoh dilanda banjir kilat petang ini.

Jurucakap Jabatan Bomba dan Penyelamat Perak berkata, pihaknya menerima panggilan mengenai banjir melanda di pusat beli-belah Aeon Kinta City, Canning Garden dan Taman Cempaka bermula pukul 4.08 petang tadi.

“Seramai 10 anggota dari Balai Bomba dan Penyelamat Ipoh serta Simpang Pulai segera dikerahkan bagi kerja-kerja menyelamat dan memantau keselamatan orang ramai,” katanya ketika dihubungi Bernama di sini hari ini.

Beliau berkata, hasil pemantauan mendapati terdapat kereta yang terperangkap di dalam kawasan banjir dan beberapa rumah dinaiki air namun paras air mulai surut pada kira-kira pukul 5 petang.

“Semua mangsa dalam keadaan selamat dan tiada penduduk yang dipindahkan ke pusat pemindahan setakat ini,” katanya.-  Bernama


PM bubar Parlimen jika kajian sikap pengundi menyebelahi BN

KUALA LUMPUR, 16 Muharram 1444H, Ahad – Perdana Menteri, Datuk Seri Ismail Sabri Yaakob berkata, beliau akan membubarkan Parlimen bagi memberi laluan kepada Pilihan Raya Umum ke-15 (PRU15) sekiranya laporan mengenai kajian sikap pengundi oleh Wanita Barisan Nasional (BN), memihak kepada gabungan itu.

“Bukan saya tak percaya pada yang lain, tetapi laporan kajian oleh wanita ini memang selalunya tepat, dan jika saya terima laporan lengkap kajian sikap Wanita (BN) yang mengatakan BN akan menang (PRU15) saya akan bubarkan Parlimen,” katanya pada sesi Bicara Hati Perdana Menteri pada Konvensyen Wanita BN di sini hari ini.

Ismail Sabri berkata, beliau mempertanggungjawabkan Wanita BN untuk menjalankan kajian sikap itu bukan hanya kepada penyokong BN tetapi juga penyokong gabungan lain dan pengundi atas pagar.

Langkah ini katanya, bagi mengetahui kekuatan BN pada PRU15 dan memastikan gabungan itu menang dan memerintah kerajaan sepenuhnya.

“Sebab itu, saya bagi tanggungjawab pada Wanita komponen juga untuk lakukan kajian sikap ini, bukan hanya Wanita UMNO, kerana tujuan kita PRU kira nak menang dan memerintah, jika laporan meyakinkan, saya akan berbincang dengan Top five untuk bubarkan Parlimen,” katanya pada sidang media selepas sesi Bicara Hati Perdana Menteri itu.

Ismail Sabri yang juga Naib Presiden UMNO berkata, Wanita BN perlu terus menjadi lidah kerajaan untuk menyampaikan maklumat tepat kepada akar umbi.

Katanya, ini kerana, banyak fakta telah dikelirukan oleh pembangkang dan menjadi peranan jentera Wanita untuk memperbetulkan kesilapan tersebut.

“Dalam PRU bukan emosi yang akan tentukan kemenangan tetapi fakta. Hari ini, kita lihat tekanan pada kerajaan semakin bertambah. Yang penting bagaimana kita jawab, jangan kita biar tanpa menjawab,” tegas beliau.

Dalam pada itu, beliau mengingatkan bahawa kekuatan Wanita BN perlu diperkukuhkan untuk menghadapi senario politik yang semakin mencabar.

Malah, Wanita BN juga diingatkan agar tidak sekali-kali memandang rendah akan kebolehan lawan.

“Saya yakin dengan semangat wanita BN, kita mampu kekalkan kuasa dengan kerjasama dari Wanita,” katanya. – Bernama


Kes selesema meningkat, bandar Xi’an mungkin kenakan sekatan jika perlu

BEIJING, 18 Syaaban 1444H, Sabtu – Bandar Xi’an di China  tidak menolak kemungkinan akan mengenakan sekatan dan penutupan  sekiranya ada keperluan untuk memerangi wabak selesema.

Menurut pelan tindakan yang diterbitkan pada Rabu lalu, Xi’an berkemungkinan akan mengenakan sekatan kawasan dan menutup sekolah jika wabak selesema mencetuskan ancaman serius.

Ramai pengguna internet menyifatkan rancangan pihak berkuasa bandar itu ‘berlebihan’ terutamanya selepas kritikan terhadap kawalan COVID-19 di China.

Kes selesema meningkat di seluruh China ketika gelombang COVID-19 terbaharunya semakin berkurangan.

Peningkatan kes selesema juga menyebabkan kekurangan ubat antivirus di farmasi seluruh negara.

Walaupun tiada cadangan penutupan akan berlaku di Xi’an, ada yang bimbang bandar itu akan berdepan situasi secara mengejut seperti Disember lalu – ketika China berusaha ke arah pendekatan sifar COVID-19.

Terkenal dengan tentera terracotta, Xi’an mengalami beberapa sekatan paling ketat di negara itu ketika wabak.

Penduduk tempatan dilarang meninggalkan rumah – walaupun untuk membeli makanan dan bekalan asas lain – selama sebulan pada Disember 2021.

Rancangan Xi’an membahagikan tindak balasnya kepada empat peringkat, mengikut tahap semasa keadaan. Perintah berkurung mungkin diperlukan apabila penyebaran komuniti mencapai tahap akut.- Agensi


BERJASA identiti watan Malaysia

1. BERJASA ditubuhkan pada tahun 1977, pernah memerintah Kelantan dan menyertai kerajaan Persekutuan.

2. Barisan kepimpinan parti bagi sesi 2018-2021 telah mengambil keputusan besar untuk meremajakan dan menjenamakan semula BERJASA, agar dapat menyahut cabaran kepimpinan politik negara masa kini dan akan datang.

3. BERJASA boleh dikenali menerusi tiga kata kunci; watan, hikmah dan wibawa.

4. Identiti BERJASA adalah identiti watan Malaysia. Watan merujuk kepada Tanah Melayu, iaitu Persekutuan Tanah Melayu, yang terdiri daripada gabungan sembilan kerajaan negeri bersama negeri-negeri Selat, yang kemudiannya disertai Sabah dan Sarawak, menjadi Malaysia.

5. Watan ini berdaulat, iaitu berkerajaan, sebelum kedatangan British lagi, berasal daripada Kesultanan Melayu Melaka.

6. Sehubungan itu, watan ini mempunyai jatidirinya yang tersendiri, iaitu Melayu dan Islam, berdasarkan aspek sejarah, geopolitik dan peradabannya; meliputi bahasa dan budaya, falsafah pemikiran, sikap, perlakuan dan sifat penduduknya sejak berkurun yang lampau.

7. Jatidiri tersendiri ini telah terpahat dalam bentuk perlembagaan, bermula dengan Hukum Kanun Melaka, diikuti dengan Perlembagaan Persekutuan Tanah Melayu, yang kemudiannya menjadi Perlembagaan Malaysia.

8. Seterusnya, identiti ini diperteguhkan lagi dengan Falsafah Pendidikan Kebangsaan, Dasar Bahasa Kebangsaan dan Dasar Budaya Kebangsaan.

9. Kepentingan watan, di sisi BERJASA, mengatasi kepentingan politik kepuakan, yang selama ini telah merabik aset kekuatan umat Islam khususnya, dan rakyat Malaysia amnya, akibat kemelut politik yang berpunca daripada sikap tamak dan rakus individu dan parti tertentu.

10. Justeru BERJASA mengutuk budaya politik wang yang menyimpangkan kesetiaan daripada negara, kronisme dan nepotisme yang menggadaikan integriti, fahaman liberal dan sosialis sekular yang mencabut akar jatidiri watan ini.

11. Berdasarkan kerangka watan ini juga, BERJASA menerima kemajmukan kaum dan agama dalam kalangan anak watan ini sebagai kepelbagaian dalam identiti nasional yang satu.

12. BERJASA tegas berpendirian bahawa Perlembagaan Persekutuan adalah tiang seri hubungan etnik, ke arah integrasi dan perpaduan nasional, serta menamatkan fenomena chauvinisme.

13. Kata kunci kedua ialah hikmah. Hikmah ialah kebijaksanaan dalam usaha mencapai maslahat terbaik untuk manusia. Hikmah hanya boleh dimiliki melalui paduan ilmu wahyu dan akal, yang menjadi asas peradaban terunggul dunia.

14. Kita perlu membuat pelbagai keputusan setiap hari. Memilih antara baik dan buruk, mudah. Tetapi memilih antara baik dan lebih baik, buruk dan lebih buruk, memerlukan hikmah.

15. Hikmah menyusun urutan prioriti urusan pemerintahan negara. Maslahat negara tidak harus sekali-kali digadaikan demi memenuhi maslahat kaum, kumpulan, parti atau individu tertentu.

16. BERJASA menjadikan hikmah sebagai neraca dan pendekatan, dalam mengemukakan penyelesaian terhadap segala permasalahan anak watan dan mengangkat martabat negara dalam kepimpinan antarabangsa.

17. Sehubungan itu, BERJASA menolak pendekatan populis, yang menjadikan bilangan undi sebagai kiblat dalam membuat keputusan, sehingga membelakangkan aspek professionalisme dan kepakaran, integriti dan ketulusan, malahan seringkali bertentangan dengan dasar-dasar negara.

18. Kata kunci ketiga ialah wibawa. Wibawa merujuk kepada nilai professionalisme dan integriti, yang sepatutnya menjadi sifat yang sebati dalam diri pemimpin politik.

19. Professionalisme mengenai keupayaan, kredibiliti dan prestasi pencapaian, manakala integriti mengenai amanah, kejujuran dan ketulusan.

20. Urusan pemerintahan negara adalah satu amanah yang berat, bukan tempat mendapatkan habuan peribadi dan puak. Kepercayaan rakyat sepatutnya hanya diberikan kepada ahli politik yang berwibawa sahaja, agar amanah itu terpelihara.

21. Oleh itu, BERJASA mengecam fenomena ‘warlord’ yang menjadikan jawatan kepimpinan negara seolah-olah milik peribadi dan puak, dengan memanipulasi situasi terdesak orang Melayu dari sudut material dan survival bangsa.

22. Berjasa adalah pentas, terutamanya bagi anak muda, untuk beraksi sebagai pemimpin bermaruah dan berprinsip, setia pada agama, bangsa dan negara, yang dipilih berasaskan kualiti dan kewibawaan.

Mohd Hazizi Ab Rahman
Naib Presiden BERJASA


Omicron: JKN Melaka minta penumpang Saudi Airlines SV3842 tampil

MELAKA, 21 Jamadilawal 1443H, Ahad – Jabatan Kesihatan Negeri (JKN) Melaka sedang mengesan penumpang menaiki pesawat Saudi Airlines SV3842 yang tiba di Lapangan Terbang Antarabangsa Kuala Lumpur (KLIA) dari Jeddah pada 15 Disember.

Ia berikutan kes pertama varian COVID-19 Omicron telah dikesan di negeri itu.

Pengerusi Jawatankuasa Kesihatan dan Anti Dadah Melaka, Dr Muhamad Akmal Saleh berkata, penumpang boleh menghubungi Kementerian Kesihatan untuk tampil membuat pengesahan.

“Kami berharap penumpang dalam penerbangan itu akan tampil untuk membantu kami mengekang penularan varian itu dengan berkesan,” katanya, hari ini.

Beliau berkata, penerbangan itu tiba di KLIA pada 15 Disember pada 9.50 malam.

Terdahulu, Kementerian Kesihatan mengesan satu kes positif COVID-19 varian Omicron pertama di negeri ini membabitkan seorang wanita berusia 34 tahun yang baru pulang dari Arab Saudi selepas mengerjakan ibadah Umrah bersama suaminya.

Wanita itu disahkan positif COVID-19 pada 18 Disember, bersama lima yang lain sebaik pulang dari menunaikan umrah (pada 15 Disember).

Mereka berada di Arab Saudi antara 4 Disember hingga 15 Disember.

Wanita itu kini dirawat di Hospital Melaka dan dirawat di wad terpencil.

Difahamkan, terdapat 41 penumpang tempatan dalam penerbangan yang sama dengan wanita itu.

Penumpangnya adalah dari Kuala Lumpur dan Melaka.


4 perkataan termasuk kalimah Allah hak eksklusif Islam!

BANGI, 27 Rejab 1442H, Khamis – Empat perkataan termasuk kalimah Allah yang selama ini secara eksklusif diguna pakai oleh umat Islam – namun dibenarkan Mahkamah Tinggi dalam penerbitan pendidikan agama Kristian – telah menimbulkan perasaan curiga dan sangsi.

Selain perkataan Allah, Mahkamah Tinggi memutuskan penganut agama Kristian boleh menggunakan tiga perkataan lain iaitu Baitullah, Kaabah dan solat dalam penerbitan agama itu, untuk pendidikan dalam komuniti mereka.

Ahli Jawatankuasa (AJK) Wanita Barisan Jemaah Islamiah Se-Malaysia (BERJASA) Pusat, Datin Noorzaimen A Kadir mendakwa, tujuan pihak berkenaan yang mahu menggunakan keempat-empat perkataan itu tidak lain untuk mengelirukan orang Melayu Islam.

“Mahu berkongsi istilah-istilah yang selama ini secara ekslusifnya diguna pakai oleh umat Islam di Malaysia, adalah supaya umat Islam keliru, terus dalam keliru dan lama-kelamaan akan beransur-ansur memberi toleransi dan menerima agama mereka sebagai sama dengan Islam.

“Mereka mahu masyarakat terutama masyarakat Islam, menyangka bahawa seruan mereka adalah seruan Islam. Kerana apa? Kerana istilah-istilah penting ini serupa. Kita menyembah Allah yang sama, kita juga mengerjakan solat, ada Kaabah dan ada Baitullah!

“Mereka mahu akhirnya masyarakat dapat menerima pluralisme agama di Malaysia. Bahawa semua agama itu sama. Cuma namanya sahaja yang berbeza, tetapi tuhan kita Allah, kita sama-sama solat dan punya Kaabah dan Baitullah,” dakwanya, dalam kenyataan hari, ini.

Terdahulu Hakim Datuk Nor Bee Ariffin, yang kini Hakim Mahkamah Rayuan membenarkan tiga pengisytiharan deklarasi oleh seorang wanita keturunan Melanau dari Sarawak, Jill Ireland Lawrence Bill.

Nor Bee dalam penghakimannya, membenarkan deklarasi dalam mengamalkan kebebasan beragama yang terlindung mengikut Perkara 3, 8, 11 dan 12 Perlembagaan Persekutuan.

“Satu deklarasi bahawa arahan kerajaan yang dikeluarkan oleh Bahagian Kawalan Penerbitan dalam KDN (Kementerian Dalam Negeri) bertarikh 1986 adalah salah di sisi udang-undang dan tidak berperlembagaan.

“Selain itu, satu deklarasi berdasarkan Perkara 8 Perlembagaan Persekutuan bahawa pemohon dijamin hak kesamarataan di sisi undang-undang dan dilindungi dari diskriminasi antara warga negara antara lain, atas alasan-alasan keagamaan dalam pentadbiran undang-undang,” katanya.

PAUTAN BERKAITAN:


Individu cinta tanah air, daulatkan watan boleh jadi calon BERJASA

PUCHONG, 25 Muharram 1442H, Ahad –  Barisan Jemaah Islamiah Se-Malaysia (BERJASA) membuka peluang kepada mana-mana individu untuk menjadi calon parti itu pada Pilihan Raya Umum ke-15 (PRU15) akan datang.

Presidennya, Datuk Dr Ir Badrulhisham Abdul Aziz berkata, tawaran itu dibuka kepada individu yang cintakan tanah air, ikhlas berjuang untuk mendaulatkan watan serta yakin dengan pendirian dan prinsip parti itu.

Beliau yang lebih mesra panggilan Tok Badh percaya masih terdapat individu di luar sana yang berwibawa, ikhlas, berintegriti dan berwawasan.

Paling penting, mereka mahu melihat perubahan landskap politik negara dalam memperjuangkan kepentingan rakyat.

“Kita bukan parti yang taksub dengan politik kepartian, tapi kami adalah negarawan yang mahu melihat negara dibangun dan diurus kearah satu tamadun unggul berasaskan kebenaran dan keadilan.

“Inilah masuliyah atau tanggungjawab kita bersama.

“Sila hubungi kami dan kita berbincang dengan hati terbuka,” katanya.

Pada masa sama, Tok Badh turut mengajak rakyat Malaysia dari semua lapisan masyarakat termasuk ahli-ahli akademik, profesional dan penjawat awam memberi peluang kepada BERJASA untuk membuktikan bahawa individu yang ikhlas, kompeten dan berprinsip berjuang mampu menjadi calon parti itu.

Katanya, sokongan dan kerjasama rakyat Malaysia mampu membantu BERJASA merubah negara.

“Kami percaya jika politik tanah air disertai oleh mereka yang berkepentingan individu, tamakkan harta dan kedudukan, menjadi boneka, negara akan hancur,” katanya.


Sambutan ulang tahun DBP akan dibawa ke peringkat sekolah

KUALA LUMPUR, 3 Zulhijjah 1444H, Khamis – Kementerian Pendidikan (KPM) akan berbincang dengan Dewan Bahasa dan Pustaka  (DBP) untuk membawa sambutan ulang tahun DBP ke peringkat sekolah mulai tahun depan.

Menteri Pendidikan, Fadhlina Sidek berkata, langkah itu bertujuan melonjakkan usaha memperkasakan bahasa di peringkat sekolah.

“Khidmat, bakti dan perjuangan DBP perlu diperkenalkan di peringkat sekolah,” katanya kepada pemberita selepas Majlis Sambutan Ulang Tahun ke-67 DBP di Wisma DBP di sini hari ini.

Fadhlina berkata satu lagi langkah yang akan diambil KPM untuk memperkasa bahasa ialah memperkenalkan beberapa buku tulisan sasterawan negara sebagai bacaan di sekolah.

“KPM akan bincang dengan DBP untuk pilih beberapa tajuk (karya sasterawan negara) untuk pembacaan anak-anak sekolah,” katanya.

Ditanya sama ada Malaysia berhadapan dengan krisis pendidikan apabila 30,000 pelajar didapati tidak menduduki Sijil Pelajaran Malaysia 2022, beliau berkata KPM sentiasa melakukan intervensi untuk mengatasi pelbagai cabaran pendidikan.

Katanya, antara intervensi yang dilaksanakan termasuk mengatasi masalah keciciran, ketidakhadiran dan tidak menguasai pembacaan.

Beliau berkata, semua pihak perlu melihat kepada dua sekolah Malaysia yang disenarai pendek dalam kelompok 10 teratas bagi Anugerah Sekolah Terbaik Dunia 2023 (World’s Best School Prizes 2023) baru-baru ini.

“Ini bermakna kita boleh berjaya dalam acuan sendiri,” katanya.

Dua sekolah yang disenarai pendek ialah Sekolah Kebangsaan (SK) Seri Permai, Pulau Pinang, yang tersenarai dalam kategori Inovasi manakala SK Kanchong Darat, Selangor, tersenarai dalam kategori Gaya Hidup Sihat.

Pada majlis sama Fadhlina melancarkan buku Gaya Dewan edisi keempat yang mengandungi pelbagai maklumat mengenai panduan penerbitan.

Turut dilancarkan ialah portal WadahDBP, sebuah majalah elektronik yang menerbitkan karya-karya penulis tempatan khususnya penulis baharu.  – Bernama


Kes kecoh di KLIA: 22 saksi selesai beri keterangan

BANGI, 15 Zulhijjah 1444H, Selasa – Polis Diraja Malaysia (PDRM) merakam keterangan 22 orang saksi berkaitan insiden kekecohan di Lapangan Terbang Antarabangsa Kuala Lumpur (KLIA) membabitkan Menteri Pelancongan, Kesenian dan Kebudayaan, Datuk Seri Tiong King Sing, baru-baru ini.

Ketua Polis Selangor, Datuk Hussein Omar Khan berkata, daripada 22 saksi tersebut, empat orang adalah pengadu, manakala 12 yang lain adalah pegawai Jabatan Imigresen Malaysia (JIM), empat pegawai Polis Bantuan Malaysia Airports Holdings Berhad (MAHB) serta dua pekerja syarikat agensi pelancongan.

“Setakat ini, sebanyak empat laporan polis telah diterima polis Selangor.

“Kesemua aduan tersebut dibuat oleh orang awam membabitkan kejadian ini,” katanya.

Beliau juga berkata, Kertas Enkuiri Polis (KEP) berhubung kejadian tersebut akan dirujuk kepada Jabatan Peguam Negara pada Selasa bagi mendapatkan pandangan perundangan dan keputusan.

Berdasarkan kertas itu, pihak polis mempunyai kuasa penuh untuk memanggil mana-mana pihak untuk diambil keterangan.

Sebelum ini, King Sing mengakui beliau merupakan individu yang dilaporkan terbabit dalam kekecohan di ruang ketibaan antarabangsa KLIA.

Ia berikutan tular gambar dan laporan berita yang mendakwa King Sing campur tangan dalam urusan melepaskan seorang pelancong dari China, namun dinafikan Ahli Parlimen Bintulu itu.

Sebaliknya, beliau mendakwa, kehadirannya di KLIA membongkar satu peristiwa yang memalukan negara apabila wujudnya budaya rasuah yang dilakukan oleh segelintir pegawai dan penyalahgunaan kuasa yang kronik di pintu masuk negara.


8 lagi kluster baharu COVID-19

PUTRAJAYA, 6 Jamadilawal 1442H, Isnin – Kementerian Kesihatan (KKM) mengesan lapan lagi kluster baharu COVID-19 hari ini di enam negeri iaitu Selangor, Kuala Lumpur, Putrajaya, Pahang, Pulau Pinang dan Labuan, dengan enam daripadanya melibatkan tempat kerja, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, bagi Kluster Pekapuri yang merupakan kluster tempat kerja di Selangor melibatkan daerah Gombak, dengan kes bagi kluster ini telah dilaporkan positif pada hari ini melalui saringan bersasar di tempat kerja.

“Sehingga kini, sejumlah 769 individu telah disaring dan seramai 202 kes telah dikesan positif bagi kluster ini,” katanya pada sidang media perkembangan COVID-19 di sini hari ini.

Dr Noor Hisham berkata, bagi Kluster Batu Besar yang melibatkan daerah Klang di Selangor, kes bagi kluster ini telah dilaporkan positif pada 18 Disember melalui saringan bersasar di tempat kerja.

“Sehingga hari ini, sejumlah 546 individu telah disaring dan seramai 59 kes dikesan positif,” katanya. – Bernama


Harga RON95, RON97 naik 7 sen

KUALA LUMPUR, 18 Zulkaedah 1441H, Jumaat – Harga runcit petrol RON95 dan RON97 naik tujuh sen seliter, masing-masing kepada RM1.72 dan RM2.02 seliter, manakala diesel turut naik tiga sen kepada RM1.87 seliter, berkuat kuasa tengah malam ini sehingga 17 Julai ini.

Kementerian Kewangan, dalam satu kenyataan hari ini, memaklumkan kenaikan itu dipengaruhi oleh perubahan harga minyak yang diproses, selari dengan trend harga minyak mentah dunia pada masa ini.

“Kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu. -Bernama


Persoal darurat, Tun M didakwa masih gila kuasa?

BANGI, 9 Ramadan 1442H, Rabu – “Benarkah majoriti orang Melayu benar-benar marah kepada raja-raja Melayu khususnya kepada Yang di-Pertuan Agong?

“Atau sebenarnya hanya Tun M seorang bersama beberapa kerat daripada kalangan pemimpin Pakatan Harapan (PH) yang gila kuasa sahaja, mahu merampas semula kuasa daripada kerajaan yang dikatakan ‘tebuk atap’?”

Demikian persoalan dilontarkan Ketua Komunikasi dan Multimedia Pertubuhan-Pertubuhan Pembela Islam (PEMBELA), Haji Rashidi Haris berhubung Perisytiharan Proklamasi Darurat yang didakwa Tun Dr Mahathir Mohamad sedikit sebanyak telah menimbulkan kemarahan dalam kalangan orang Melayu.

Menurut bekas Perdana Menteri itu, orang Melayu mula meluahkan perasaan marah di laman media sosial kerana mendakwa mereka mula menderita akibat pelaksanaan Proklamasi Darurat.

“Orang Melayu biasa tidak akan derhaka kepada raja tetapi sekarang orang Melayu mula berasa marah kepada istana.

“Kita dapat mengikuti (berhubung perkara ini) di media sosial. Ini sangat luar biasa untuk orang Melayu, untuk menentang pemerintah kita,” katanya.

Berikutan itu, Haji Rashidi menyifatkan dakwaan Dr Mahathir yang seolah-olah mahu menyalahkan orang Melayu sebagai aneh.

“Memang darurat ini menyusahkan tetapi tidaklah sampai mahu menderhaka kepada YDPA.

“Kerana rakyat tahu tindakan sewajarnya dilakukan saat pandemik COVID-19 ini sedang menular dalam negara ialah ketegasan mematuhi SOP mengikut nasihat Kementerian Kesihatan Malaysia (KKM),” katanya dalam kenyataan kepada Ismaweb.net, hari ini.

Dalam perkembangan sama, Haji Rashidi yang juga Ketua Aktivis Muafakat Sejahtera Masyarakat Malaysia (MUAFAKAT) meminta rakyat peka dan tidak cepat melatah dengan provokasi Dr Mahathir yang bijak membuat persepsi pelbagai dan memanipulasi suasana politik.

“Pihak Istana pula perlu memberikan perhatian sewajarnya terhadap konflik politik negara hari ini, jangan diabaikan kerana ia sedikit sebanyak boleh memberi kesan terhadap institusi raja-raja Melayu ini,” sarannya.


Terima kasih penyumbang Misi Kasih Pelajar Mesir

BANGI, 26 Zulkaedah 1441H, Sabtu – Seramai 22 pelajar Malaysia yang terkandas di Mesir akibat pandemik COVID-19, selamat tiba di tanah air semalam.

Kesemua penuntut berkenaan adalah kumpulan pertama yang dibawa pulang melalui Misi Kasih Pelajar Mesir, yang dilancarkan Ikatan Muslimin Malaysia (ISMA) dengan kerjasama Yayasan Maghfirah.

Tabung bantuan ‘Aku Ingin Pulang: Misi Kasih Pelajar Mesir’ itu dilancarkan bagi menampung sebahagian kos tiket penerbangan pelajar yang tidak berkemampuan untuk pulang ke Malaysia.

Presiden ISMA, Haji Aminuddin Yahaya berkata, antara mereka yang dibawa pulang dalam misi itu sudah tamat pengajian dan semester, tetapi tidak mampu membeli tiket penerbangan yang berlipat kali ganda akibat krisis COVID-19.

“Ada juga antara mereka yang hilang pekerjaan atau sukar mencari pekerjaan yang akhirnya tidak mampu lagi bertahan untuk menyara hidup untuk lebih lama lagi di sana.

“Malah, keadaan krisis COVID-19 di sana semakin teruk di mana amalan SOP bagi mencegah wabak ini amatlah longgar dan kadar kes di Mesir adalah sangat tinggi,” katanya dalam kenyataan, hari ini.

Serentak itu, beliau berterima kasih kepada semua penyumbang untuk tabung misi berkenaan yang telah berjaya membawa pulang kumpulan pertamanya semalam.

“Tabung sumbangan masih lagi dibuka, anda boleh hulurkan sumbangan anda di pautan berikut https://www.billplz.com/MisiKasihAY

“Syabas kepada ISMA Pusat, ISMA Mesir dan Yayasan Maghfirah kerana menggerakkan kempen ini. Teruskan segala usaha kita dalam agenda membela umat ini, insyaAllah,” katanya.

Sumbangan boleh disalurkan menerusi akaun bank Yayasan Maghfirah, Maybank (562263552802) atau CIMB (8603221427).

Untuk maklumat lanjut boleh menghubungi Pejabat Yayasan Maghfirah, 03-87401193 atau 013-2029871 (Encik Afiq), atau Facebook Yayasan Maghfirah serta Telegram t.me/yayasanmaghfirah.


Ibu tunggal rugi lebih RM70,000 terpedaya cinta di Facebook

MELAKA, 4 Zulkaedah 1442H, Selasa  – Seorang ibu tunggal kerugian RM78,214 gara-gara terpedaya dengan cinta dalam talian, selepas berkenalan dengan seorang lelaki warga Nigeria di laman sosial Facebook pada akhir bulan lepas.

Ketua Jabatan Siasatan Jenayah Komersil (JSJK) Melaka Supt E Sundra Rajan berkata, mangsa yang berusia 49 tahun yang tinggal di Alor Gajah, dijanjikan hadiah berupa barang kemas, kasut, telefon bimbit, pakaian dan wang tunai oleh suspek, yang menggunakan nama Mahmudin Jafaar di Facebook sebagai tanda perkenalan mereka pada 28 Mei lepas.

Beliau berkata, wanita itu yang juga  kakitangan kerajaan kemudian menerima panggilan telefon pada hari sama, daripada individu mendakwa dari sebuah syarikat penghantaran menyatakan terdapat bungkusan daripada kenalan mangsa, dan memintanya membuat pembayaran bagi menuntut barangan berkenaan.

“Atas dasar cinta dan percaya kepada suspek, mangsa telah membuat bayaran secara berperingkat berjumlah RM78,214 ke dalam tiga akaun bank berbeza atas pelbagai alasan, seperti bayaran cukai kastam antara 28 Mei hingga 8 Jun lepas.

“Bagaimanapun selepas bayaran berkenaan dibuat, suspek masih meminta wang daripada mangsa namun wanita tersebut tidak mengikut arahan tersebut, kerana menyedari dirinya telah ditipu untuk mendapatkan hadiah yang tidak wujud,” katanya dalam satu kenyataan di sini hari ini.

Beliau berkata, mangsa kemudian membuat laporan di Balai Polis Alor Gajah pada 9 Jun dan kes disiasat di bawah Seksyen 420 Kanun Keseksaan kerana menipu.

Mengulas lanjut, katanya, susulan laporan berkenaan, seorang lelaki warga Nigeria berusia 38 tahun ditahan menerusi Op Tiong di sebuah pangsapuri di Jalan Tun Razak, Kuala Lumpur pada Ahad (13 Jun) kira-kira pukul 12 tengah hari.

Sundra berkata, dalam serbuan itu, polis turut merampas pelbagai barangan antaranya 14 kad ATM pelbagai bank, tiga telefon bimbit beserta sim kad pelbagai jenama, sekeping sampul kurier J&T Express atas nama Timothy White dan satu pasport warganegara Nigeria.

Beliau berkata, lelaki berkenaan yang memasuki negara ini menggunakan pas lawatan sosial yang telah tamat tempoh sejak Mac tahun lepas itu, ditahan bagi membantu siasatan.

“Suspek ‘love scam’ itu dipercayai mempunyai rakan subahat dan polis sedang memburu mereka,” katanya. -Bernama


Thailand terima dua juta dos vaksin COVID akhir April

BANGKOK, 28 Jamadilakhir 1442H, Rabu – Thailand dijangka menerima 2 juta dos vaksin COVID-19 menjelang akhir April, kata Perdana Menteri Prayuth Chan o-cha.

Beliau berkata, kumpulan pertama 200,000 dos vaksin COVID-19 dijangka tiba lewat bulan ini. manakala 800,000 dos lagi dihantar pada Mac.

“Sebanyak 1 juta dos lagi dijangka tiba pada April ini,” katanya pada sidang media selepas mempengerusikan mesyuarat mingguan Kabinet.

Bagaimanapun, Prayuth tidak mendedahkan pembekal vaksin tersebut. Thailand telah menempah 61 juta dos vaksin Oxford-AstraZenecaCOVID-19 dan 2 juta lagi dos dari Sinovac Biotech China.

Bulan lalu, Pentadbiran Makanan dan Perubatan (FDA) Thailand telah memberikan kelulusan penggunaan kecemasan selama setahun untuk vaksin COVID-19 yang diimport, dibangunkan oleh AstraZeneca Plc dan Universiti Oxford.

Sementara itu, Thailand mencatatkan 189 kes baharu COVID-19 termasuk 159 kes di Samut Sakhon, pusat penularan terbaru di negara itu dan sifar kematian sejak 24 jam lalu.

Setakat ini, Thailand mencatatkan 23,746 kes dan 79 kematian.

Jurucakap Pusat Pentadbiran Situasi COVID-19 (CCSA), Thaweesilp Wissanuyothin berkata daripada 189 kes baharu itu, 123 kes adalah mereka yang mendapatkan rawatan di hospital termasuk 74 warga Myanmar dan 32 warga Thailand, Kemboja (dua) dan seorang warganegara yang belum dikenal pasti, 56 melalui pengesanan kes aktif dan 10 kes import.

“Bilangan kes baharu COVID-19 telah menurun dengan ketara di Samut Sakhon daripada 777 kes pada 3 Feb kepada 159 kes hari ini. Ia (Samut Sakhon) kekal sebagai punca jangkitan di Thailand,” katanya pada taklimat harian COVID-19 di sini hari ini.

Thaweesilp berkata, kira-kira 800 orang dalam komuniti dan kilang menjalani ujian COVID-19 setiap hari.

“Kami telah selesai jalani ujian di kilang-kilang besar di Samut Sakhon. Kami akan teruskan (pengesanan kes aktif) di kilang-kilang kecil dan komuniti,” katanya.

Gelombang baharu pandemik COVID-19 di Thailand mencatatkan 19,509 kes dan 19 kematian sejak pertengahan Disember lalu. Kira-kira 80 peratus kes ditemui di Samut Sakhon. – Bernama


Zahid beri bayangan buka peluang golongan muda jadi calon parti

KUALA LUMPUR, 14 Syawal 1443H, Ahad – Presiden UMNO, Datuk Seri Dr Ahmad Zahid Hamidi dilaporkan memberi bayangan akan membuka peluang kepada golongan muda untuk menjadi calon parti.

Malah, beliau memberi amaran supaya calon yang berjaya mengekalkan jawatan selama beberapa penggal agar tidak berasa terlalu selesa.

Beliau berkata demikian ketika memberi ucapan di Perhimpunan Agung UMNO Khas di Pusat Dagangan Dunia Putra (PWTC) sebentar tadi.

Katanya, ketika ini seramai 12 juta pengundi muda yang berumur atas 18 tahun telah layak untuk mengundi.

“Jumlah tesebut amat besar daripada jumlah 21 juta rakyat yang layak mengundi, kita perlu beri peluang kepada golongan muda.

“Kepada calon yang sudah lima ke lapan penggal berjaya janganlah rasa terlalu selesa,” katanya seperti dilapor akhbar tempatan.

Perhimpunan Agung UMNO Khas yang berlangsung sehari itu dilaksana bertujuan untuk meminda perlembagaan parti selaras dengan apa yang telah diluluskan pada Perhimpunan Agung UMNO (PAU) 2021 pada Mac lalu.

Salah satu dari agenda Perhimpunan Agung UMNO Khas adalah meminda perlembagaan parti berhubung fasal pemilihan dilakukan dalam waktu yang sesuai dengan memaktubkan pemilihan parti hendaklah diadakan dalam tempoh enam bulan selepas pilihan raya umum.

Ia bertujuan memastikan seluruh kekuatan parti dapat digembleng bagi menghadapi pilihan raya umum tanpa sebarang ancaman dan risiko perpecahan.


Dua lagi jemaah haji negara meninggal dunia

MAKKAH, 13 Zulhijjah 1444H, Ahad – Dua jemaah haji lelaki meninggal dunia Jumaat lepas (30 Jun), menjadikan keseluruhan empat jemaah haji negara meninggal dunia setakat ini.

Menteri di Jabatan Perdana Menteri (Hal Ehwal Agama), Senator Datuk Dr Mohd Na’im Mokhtar berkata, kematian lelaki berusia 72 dan 60 tahun itu masing-masing disebabkan jangkitan kuman pada paru-paru serta serangan angin ahmar dan kegagalan jantung.

“Kedua-dua jemaah haji ini antara tiga orang yang tidak dibawa ke Arafah untuk berwuquf kerana berada di dalam keadaan koma di hospital Arab Saudi,” katanya dalam sidang media di sini.

Beliau turut memaklumkan 95 jemaah haji berada di pusat rawatan Tabung Haji (TH) Makkah dan 15 lagi di hospital Arab Saudi.

Sementara itu, Mohd Na’im berkata, operasi Masyair yang merupakan kemuncak ibadah haji, berakhir secara rasmi setelah kesemua jemaah Malaysia yang berada di Mina sudah kembali semula ke Makkah.

Beliau berkata, 13,219 jemaah haji atau 56 peratus telah meninggalkan Mina pada Jumaat selepas melakukan nafar awal, manakala selebihnya bergerak balik ke Makkah bermula 6.23 pagi semalam setelah melaksanakan nafar thani.

Katanya, jemaah haji negara akan mula berangkat pulang ke tanah air Rabu ini (5 Julai) dan penerbangan akhir dijangkakan pada 31 Julai melibatkan keseluruhan 98 penerbangan. – Bernama


Hishammuddin lancar blueprint perumahan 3.0 demi kebajikan ATM

KUALA LUMPUR, 19 Syawal 1443H, Jumaat – Pra-Pelancaran Blueprint (Rangka Tindakan) Perumahan 3.0 hari ini adalah untuk menambah baik agenda perumahan demi kepentingan kebajikan anggota dan veteran Angkatan Tentera Malaysia (ATM) serta keluarga mereka, kata Menteri Kanan Pertahanan Datuk Seri Hishammuddin Tun Hussein.

Beliau berkata blueprint itu dibina dengan berlandaskan tiga objektif utama iaitu pembinaan, penyelenggaraan dan pemilikan.

“Ia merupakan kesinambungan daripada Blueprint Perumahan 1.0 yang saya sendiri cadangkan dan perkenalkan pada 2017 serta Blueprint Perumahan 2.0 yang diperkenalkan pada 2019.

“Anggota dan veteran ATM serta keluarga mereka dapat mendiami kediaman yang selesa dan kondusif serta terdapat empat program utama akan dilaksanakan di bawah Blueprint Perumahan 3.0,” katanya pada sidang media prapelancaran blueprint itu di sini.

Hishammuddin berkata di bawah blueprint itu, sebanyak 12,733 Rumah Keluarga Malaysia Angkatan Tentera (RKMAT) akan dibina di bawah lima fasa bermula pada 2023 hingga 2030.

Beliau berkata lebih banyak RKMAT juga akan dinaik taraf daripada dua rumah menjadi satu rumah hingga 2030.

“Ini tidak termasuk 434 RKMAT yang telah siap diubah suai daripada dua kepada satu unit pada 2020 dan 2021 malah perabot-perabot lama juga akan digantikan dengan perabot baharu.

“Bukan itu sahaja, di bawah blueprint ini sebanyak 974 unit Satu Anggota Satu Rumah (SASaR) akan dibina secara berperingkat di Kem Wardieburn, di sini manakala 6,400 unit lagi akan dibina secara berperingkat di Genting Klang pada 2027 hingga 2033, “ katanya.

Selain itu, Hishammuddin berkata kementerian itu bersama Kementerian Perumahan dan Kerajaan Tempatan (KPKT) bekerjasama mewujudkan kuota khas yang akan dirundingkan untuk warga ATM dan veteran bagi setiap projek pembangunan rumah mampu milik yang dibangunkan KPKT di seluruh negara.

Turut hadir Panglima ATM Jen Tan Sri Affendi Buang, Panglima Tentera Laut Laksamana Tan Sri Mohd Reza Mohd Sany, Panglima Tentera Darat Jen Tan Sri Zamrose Mohd Zain dan Panglima Tentera Udara Jen Datuk Seri Mohd Asghar Khan Goriman Khan. – Bernama


Penduduk haram Israel serang wanita hamil guna batu

TEBING BARAT, 16 Muharram 1442H, Jumaat – Empat penduduk Palestin termasuk wanita hamil cedera selepas kereta yang dinaiki diserang oleh penduduk haram Israel menggunakan ketulan batu, menurut agensi berita Wafa.

Dalam kejadian petang semalam, penduduk Zionis melakukan perbuatan biadab itu terhadap kesemua mangsa yang sedang dalam perjalanan ke kampung Turmus Ayya, di utara Ramallah yang diduduki.

Wanita yang hamil sembilan bulan itu cedera parah dan dirawat di Kompleks Perubatan di Ramallah.

Saksi kejadian ketika memberitahu kumpulan hak asasi Yesh Din berkata, kira-kira 60 penduduk haram Yahudi telah berkumpul di Laluan 60 – sebuah lebuh raya yang melintasi Tebing Barat, sebelum melemparkan ketulan batu ke arah kenderaan milik warga Palestin yang melalui kawasan berkenaan.

Sebanyak dua kenderaan milik warga Palestin telah mengalami kerosakan pada hari kejadian.

Ketika keluarga yang berasal dari kampung Kafr Malek, di Timur Ramallah itu berusaha melarikan diri, penduduk haram tetap berterusan menyerang dan melempar ketulan batu ke arah mangsa.

Serangan dan perbuatan vandalisme sering dilakukan oleh penduduk haram Yahudi serta rejim pengganas Israel ke atas penduduk Palestin, di Tebing Barat yang diduduki.

Mengulas kejadian itu, Kementerian Luar Negeri Palestin dalam satu kenyataan berkata, pemimpin Yahudi bertanggungjawab sepenuhnya atas kejadian menimpa rakyat Palestin serta memberi amaran akan kesan buruk akibat serangan berkenaan.

“Ia adalah sebahagian serangan penjajah Israel terhadap rakyat dan harta benda kita (Palestin),” katanya.

Dalam kenyataan sama, kementerian itu turut menyeru masyarakat dunia untuk menggesa Israel menghentikan serangan itu.

Katanya, kehidupan rakyat Palestin menjadi kurang penting dan beberapa negara masih tidak mengakui bahawa Israel perlu bertanggungjawab atas kejahatannya. -Agensi


Pemuda UMNO lapor polis minta siasat kebocoran ‘memo dalaman’

BANGI, 15 Safar 1445H, Jumaat – Pemuda UMNO akan menggerakkan ahlinya di seluruh negara membuat laporan polis untuk menggesa siasatan dijalankan terhadap dakwaan kebocoran ‘memo dalaman’ Jabatan Peguam Negara (AGC) membabitkan bekas Perdana Menteri, Datuk Seri Najib Razak.

Ketuanya, Dr Akmal Saleh berkata, pihaknya mengambil maklum kenyataan Peguam Negara, Tan Sri Idrus Harun yang menyatakan siasatan sedang dijalankan untuk menyiasat kebocoran dokumen itu.

Bagaimanapun, katanya, Pemuda UMNO berasa terkilan kerana sehingga ke hari ini, tidak ada maklum balas sahih yang menjawab kepada tuntutan agar siasatan dijalankan sama ada dokumen itu berserta isi kandungannya sahih ataupun tidak.

“Mewakili Pergerakan Pemuda UMNO Malaysia, saya juga telah mengeluarkan kenyataan pada 18 Ogos 2023 mendesak supaya satu siasatan dijalankan berkenaan kesahihan dokumen yang didakwa ‘memo dalaman’ Jabatan Peguam Negara bertarikh 10 Oktober 2019.

“Namun, amat mendukacitakan apabila Jabatan Peguam Negara telah mengumumkan bahawa Peguam Negara kini sedang bercuti sehingga beliau bersara kelak pada 6 September 2023,” katanya dalam kenyataan, hari ini.

Akmal berkata, tindakan Peguam Negara mengumumkan bercuti tanpa memberikan hasil siasatan dan maklum balas wajar kepada desakan Pemuda UMNO telah meninggalkan isu ini tergantung tanpa ada sebarang jawapan.

Bahkan, katanya, sehingga ke hari ini, tidak ada mana-mana pihak yang boleh mengesahkan kesahihan dokumen itu.

Menurutnya, ia secara tidak langsung memberikan impak negatif kepada tahap keyakinan orang awam kepada Jabatan Peguam Negara.

“Maka yang demikian, atas dasar prihatin dan memegang teguh kepada Rukun Negara Malaysia yang ketiga dan keempat, Pemuda UMNO akan menggerakkan ahli-ahlinya di seluruh negara untuk membuat laporan polis supaya satu siasatan dijalankan oleh pihak berkuasa yang berkenaan.

“Tindakan wajar diambil bagi mengembalikan keyakinan orang awam terhadap sistem perundangan Malaysia,” katanya.

Baru-baru ini, tular di media sosial mengenai satu dokumen didakwa ‘memo dalaman’ daripada AGC oleh pasukan pendakwaan bagi kes International Petroleum Investment Company (IPIC) bertarikh 10 September 2019, yang menyentuh mengenai enam pertuduhan dikenakan terhadap Najib dan bekas Ketua Setiausaha Perbendaharaan, Tan Sri Mohd Irwan Serigar Abdullah.

Difahamkan, isi kandungan dokumen yang tular itu berbentuk cadangan daripada pasukan pendakwaan berkenaan, yang sebulat suara mengambil pendirian bahawa enam pertuduhan dikenakan tidak memenuhi kehendak minimum untuk sesuatu pertuduhan pecah amanah (CBT) bagi mendapatkan kes prima facie.

Dokumen yang tular itu didakwa ditujukan kepada Tan Sri Tommy Thomas selaku Peguam Negara ketika itu.


Sultan Selangor dukacita sikap tidak berhati-hati keluarkan kata-kata

SHAH ALAM,  2 Syaaban 1442H, Selasa  – Sultan Selangor Sultan Sharafuddin Idris Shah menzahirkan rasa dukacita dengan sikap dan tingkah laku segelintir individu umat Islam khususnya di Selangor, yang tidak berhati-hati dalam mengeluarkan kata-kata, yang boleh menjejaskan akidah dan keislaman mereka.

Baginda bertitah, apa-apa juga iktikad (pernyataan dalam hati) atau percakapan atau perbuatan oleh mana-mana orang Islam yang berhasrat untuk keluar dari agama Islam, dikhuatiri boleh membawa kepada tergelincirnya akidah dan menyebabkan terkeluarnya seseorang itu dari agama Islam.

“Asas kepada kepercayaan umat Islam adalah mengakui akan keesaan Allah SWT dengan mengucap kalimah syahadah, dan seorang Islam perlulah sentiasa berpegang kepada keyakinan bahawa hanya Allah SWT yang berhak disembah dan nabi Muhammad SAW sebagai pesuruh Allah SWT,” titah baginda dalam satu kenyataan yang dikeluarkan Setiausaha Sulit Sultan Selangor Datuk Mohamad Munir Bani di sini, hari ini.

Titah baginda, seseorang yang berpegang dengan Islam sebagai agamanya adalah berpegang secara mutlak terhadap prinsip tauhid dan akidah sepanjang kehidupannya.

“Sehubungan itu tindakan segelintir umat Islam khususnya di Selangor yang mengugut untuk keluar dari agama Islam apabila berhadapan dengan sesuatu masalah hanya menunjukkan rapuhnya keyakinan mereka terhadap agama Islam dan Allah SWT,” titah baginda.

Sementara itu, Mohamad Munir berkata, baginda Sultan menitahkan agar umat Islam sentiasa berpegang teguh kepada akidah Islam, tidak mudah terpesong dari akidah Islam sebenar, dan tindakan pihak berkuasa agama seperti Jabatan Agama Islam Selangor (JAIS) yang menguatkuasa undang-undang adalah suatu tindakan dan proses biasa berlandaskan peruntukan undang-undang.

“Malah Baginda telah menitahkan agar semua tindakan yang dibuat oleh Majlis Agama Islam Selangor (MAIS) dan JAIS hendaklah selaras dengan prinsip-prinsip yang mendukung keutamaan dakwah, mendidik, mencegah dan meningkatkan kefahaman Islam yang betul kepada masyarakat.

“Baginda juga menitahkan agar MAIS dan JAIS sentiasa memelihara dan mempertahankan akidah Aliran Ahli Sunnah Wal Jamaah dari sebarang unsur dan ideologi yang boleh merosakkannya,” menurutnya dalam kenyataan itu. -Bernama


PEMBELA jadi badan pendesak pertahan agama, bangsa dan tanah air

ALHAMDULILLAH, semalam selesai perjumpaan pertama PEMBELA Kebangsaan secara fizikal sejak ditubuhkan.

PEMBELA Kebangsaan ditubuhkan pada awal tahun 2021 di mana NGO-NGO Islam di setiap negeri seluruh Malaysia bangkit bersatu dalam Kes Kalimah Allah 2.0.

Tanggal 29 Mac 2021, sejarah tercipta ketika masing-masing hadir ke pejabat Majlis Agama Islam di negeri masing-masing secara SERENTAK menyerahkan memorandum sokongan agar Sultan-Sultan dan Agong selaku Ketua Agama bertindak secara tegas.

Begitulah suci dan murninya penubuhan PEMBELA Kebangsaan di mana masing-masing tidak pernah kenal antara satu sama lain tetapi mampu bersatu dalam agenda membela agama.

Walaupun sudah lebih setahun kita hanya berkomunikasi secara maya dan TIDAK PERNAH BERJUMPA, tetapi banyak agenda dapat digerakkan dengan jayanya secara strategik dan berkoordinasi.

Perjumpaan kali ini bertumpukan untuk menstrukturkan gerak kerja di negeri masing-masing berdasarkan kekuatan dan kelebihan NGO-NGO gabungan yang terlibat dan masyarakat setempat.

Memang terbukti, jika sesuatu isu yang membabitkan kepentingan agama, bangsa dan tanah air itu dikumandangkan di semua negeri secara serentak oleh NGO-NGO tidak berpartisan seperti mereka ini telah ‘menggegarkan’ para penguasa.

Bagi kami dari Sekretariat PEMBELA Pusat pula, kita telah membentangkan pelan tindakan (blueprint) bagi BMF 2.0, Aktivisme Belia dan Wanita dan perang saraf media kepada para perwakilan yang hadir untuk diaplikasikan dalam konteks negeri masing-masing.

Ini antara teras utama PEMBELA untuk memperkasakan NGO-NGO Islam melalui latihan dan pendidikan bagi menjadi badan pendesak yang berkesan di pelbagai peringkat bagi agenda membela agama, bangsa dan tanah air.

Terima kasih kepada yang hadir dari jauh untuk duduk sejenak memikirkan mengenai umat yang tercinta bersama-sama.

InsyaAllah, kami di pusat akan turun ke negeri-negeri pula untuk berjumpa dengan para aktivis !

Allahuakbar!

Aminuddin Yahaya
Pengerusi PEMBELA
5 Jun 2022


Vaksin: Kerajaan jamin tidak sisih OKU

KUALA LUMPUR, 13 Syawal 1442H, Selasa – Kerajaan memberi jaminan tidak akan menyisihkan golongan Orang Kurang Upaya (OKU) untuk mendapat vaksin COVID-19, walaupun mereka tidak berdaftar dengan Jabatan Kebajikan Masyarakat (JKM).

Menteri Penyelaras Program Imunisasi COVID-19 Kebangsaan, Khairy Jamaluddin berkata, ini bukan masanya untuk mengira status pendaftaran, sebaliknya keutamaan kerajaan kini ialah usaha memastikan golongan OKU di negara ini menerima vaksin berkenaan.

“Kita tidak akan tinggal sesiapapun di belakang. Saya dah buat ketetapan kita akan bagi suntikan vaksin ini kepada semua rumah jagaan OKU termasuk yang tak berdaftar dengan JKM, oleh itu bagi pusat jagaan OKU yang tidak berdaftar kita tidak akan ambil tindakan, mereka tidak perlu takut ke depan untuk dapatkan vaksin ini,” katanya dalam satu sidang Maya Program Imunisasi COVID-19 Kebangsaan (PICK) bersama komuniti OKU.

Komuniti OKU diwakili oleh Ahli Dewan Negara, Senator Datuk Ras Adiba Radzi, yang juga merupakan Pengerusi BERNAMA.

Ras Adiba berkata, sehingga Disember tahun lepas terdapat 52 rumah jagaan OKU di negara ini tidak berdaftar dengan JKM dan jika mengambil kira populasi penduduk dengan 15 peratus adalah OKU, dengan jumlah hanya 600,000 OKU yang berdaftar dengan JKM, bermakna masih terdapat kira-kira empat juta OKU di negara ini yang tidak berdaftar.

Sementara itu, Khairy yang juga Menteri Sains, Teknologi dan Inovasi berkata setakat ini, selaras dengan jadual vaksinasi fasa kedua program vaksinasi yang melibatkan golongan OKU, proses itu telah bermula dengan usaha penghantaran unit bergerak ke pusat-pusat jagaan OKU.

Usaha itu juga termasuk penubuhan Pusat Pemberian Vaksin (PPV) di Persatuan Bagi Orang Buta Malaysia di Brickfields dan penyediaan kemudahan ‘calming room’ di pusat jagaan bagi Neurodiversity untuk pemvaksinan golongan autisme.

Khairy berkata, bagi OKU cacat pendengaran Kementerian Kesihatan (KKM) sedang mengadakan libat urus dengan jurubahasa bagi membantu menyampaikan mesej dan maklumat untuk pendaftaran vaksin.

“Kita juga akan memang ada outreach program vaksin untuk orang asli, kita akan masuk ke pos-pos mereka, vaksin golongan ini termasuklah golongan OKU, ini kita tak perlu tunggu fasa 2 atau fasa 3, pada bila-bila masa kita dah masuk ke sana (kawasan orang asli),” katanya yang juga akan mempertimbangkan cadangan pemberian vaksin kepada OKU yang sedang belajar di dalam kampus Institusi Pengajian Tinggi (IPT) termasuk anak-anak OKU kakitangan IPT.

Bagi cadangan Ras Adiba untuk pemberian vaksin kepada penjaga OKU, Khairy berkata, ia akan diputuskan pada mesyuarat Khamis ini.

Manakala bagi golongan yang menghidapi penyakit jarang jumpa, Khairy berkata, mereka disaran ke PPV Khas di hospital bagi mendapatkan nasihat pakar atau pra-vaksinasi sebelum mendapatkan temujanji untuk vaksinasi. – Bernama


Gadis terpaksa lompat dari kereta selepas diraba pemandu e-hailing

KOTA KINABALU, 28 Syaaban 1443H, Khamis – Seorang gadis terpaksa melompat keluar dari kereta yang sedang bergerak selepas pemandu e-hailing didakwa mencabul dan menyamunnya berhampiran Jalan Kionsom Inanam dekat sini, pagi tadi.

Jurujual berusia 19 tahun itu dilaporkan menaiki sebuah kereta e-hailing berwarna biru tua sebelum jam 9 pagi untuk pergi ke tempat kerja di Menggatal dekat Inanam.

Timbalan Ketua Polis Daerah Kota Kinabalu, Superintendan George Rakman berkata, pemandu itu ‘memberitahu’ mangsa bahawa dia terpaksa melencong menggunakan jalan pintas kerana laluan utama sesak.

“Ketika mereka menghampiri kawasan air terjun Kionsom, pemandu didakwa meminta gadis itu menukar ke tempat duduk penumpang hadapan kerana dia duduk di belakang,” katanya dalam satu kenyataan.

Pemandu itu kemudian dikatakan telah meraba-raba pahanya, lalu gadis itu memberi amaran supaya tidak melakukannya.

Pemandu itu kemudian didakwa mengeluarkan pisau kecil dari poketnya dan meminta mangsa menyerahkan wang.

Gadis itu kemudian bertindak melompat keluar dari kereta yang sedang bergerak dan melarikan diri dengan berjalan kaki, kata George.

Katanya lagi, gadis itu mengalami kecederaan di badan berikutan tindakan melompat keluar dari kenderaan.

Dia sempat menghubungi rakannya untuk mendapatkan bantuan dan mengambilnya, sebelum mereka membuat laporan polis mengenai perkara itu pada jam 1.14 tengah hari.

George seperti dilapor The Star berkata, siasatan awal mendapati kereta itu mempunyai nombor plat yang didaftarkan kepada kenderaan lain.

“Pemburuan sedang dijalankan untuk mencari suspek,” katanya.

Mereka yang mempunyai maklumat diminta menghubungi pegawai penyiasat Inspektor Riduan Abd Majidat di talian 010-514 4059, atau balai polis berhampiran.


Elak pertambahan kluster baharu, polis tumpu pemeriksaan sektor perkilangan

BANGI, 7 Zulkaedah 1442H, Jumaat – Susulan pertambahan kluster COVID-19 dalam sektor perkilangan sejak belakangan ini, penugasan anggota polis akan ditumpukan kepada sektor berkenaan.

Penugasan itu akan dilakukan oleh anggota polis yang ditugaskan dalam operasi mengejut, kata Menteri Dalam Negeri, Datuk Seri Hamzah Zainuddin.

“Kita mahu selepas ini polis memberi lebih tumpuan untuk memeriksa kilang ini sama ada mereka mempunyai kelulusan untuk beroperasi atau tidak.

“Ini kerana ada laporan yang diterima, walaupun ada kilang yang dibenarkan untuk beroperasi, apabila kita siasat rupanya majikan memberi maklumat yang kurang tepat ketika memohon kepada Kementerian Perdagangan Antarabangsa dan Industri (MITI),” katanya seperti dilapor Berita Harian, hari ini.

Beliau memaklumkan sehingga kini sebanyak 201 kompaun dikeluarkan terhadap kilang dan premis perniagaan kerana melanggar prosedur operasi standard (SOP).


HIV di Korea Selatan catat peningkatan kes

SEOUL, 28 Zulkaedah 1441H, Isnin – Jumlah jangkitan HIV dalam kalangan remaja di Korea Selatan meningkat sejak beberapa tahun kebelakangan ini, lapor agensi berita Yonhap

Memetik laporan Persekutuan Pencegahan HIV/AIDS Korea, seramai 469 pesakit baharu berusia 10-an dan 20-an dilaporkan pada 2019, berbanding 415 pada tahun sebelumnya.

Jumlah itu didapati terus meningkat sejak 2011 apabila 248 kes baharu membabitkan golongan remaja dilaporkan.

Tahun lalu, golongan berusia 20-an menyumbang jumlah tertinggi iaitu 38.3 peratus meningkat berbanding 34.4 peratus tahun sebelumnya.

Laporan itu mengatakan kerajaan perlu melaksanakan langkah pencegahan lebih aktif untuk mengurangkan jangkitan dalam kalangan anak muda, yang kini dilihat sebagai satu lagi masalah sosial. – Bernama


Bayi baru lahir dicampak dari tingkat 13 pangsapuri

GEORGE TOWN, 18 Zulkaedah 1441H, Jumaat – Seorang remaja perempuan tergamak mencampakkan bayi yang baru dilahirnya dari tingkat 13 pangsapuri didiaminya bersama keluarga di kawasan Bandar Baru, Air Itam di sini, hari ini.

Ketua Polis Daerah Timur Laut ACP Soffian Santong berkata, pihaknya menerima maklumat daripada penduduk di pangsapuri itu mengenai penemuan satu mayat bayi perempuan cukup sifat dengan kesan kecederaan parah di kepala pada pukul 8.18 pagi.

“Ketika ditemui bayi perempuan itu tidak berpakaian dan tidak bergerak, dipercayai telah meninggal dunia di laluan naik ke kawasan parkir tingkat empat, dan mereka menutupnya (mayat bayi) dengan kotak,” katanya di sini hari ini.

Katanya, berdasarkan siasatan awal, polis menahan seorang remaja berusia 18 tahun, pelajar sebuah kolej swasta, yang merupakan ibu kepada bayi itu, yang tinggal di tingkat 13 pangsapuri berkenaan, bagi membantu siasatan.

Beliau berkata, remaja itu mengaku melahirkan anak semasa hendak membuang air besar selepas terjaga dari tidur pada jam 6.00 pagi kerana sakit perut dan remaja itu juga mengaku mendengar suara tangisan bayi selepas melahirkan.

Soffian berkata remaja itu terkejut, panik dan kemudiannya membungkus bayi itu dengan baju t-shirt dipakainya sebelum membuang bungkusan mengandungi bayi itu melalui tingkap di bilik belakang rumahnya di tingkat 13.

Beliau berkata, susulan kejadian, polis turut menahan teman lelaki remaja itu yang juga berusia 18 tahun, di rumahnya di Jalan Penawarm, di sini kira-kira pukul 12 tengah hari bagi membantu siasatan.

“Mayat bayi itu dihantar ke Hospital Pulau Pinang untuk dibedah siasat manakala pasangan kekasih berkenaan akan dibawa ke mahkamah untuk permohonan reman esok bagi membantu siasatan lanjut,” katanya dan menambah Seksyen 302 Kanun Keseksaan iaitu membunuh.

Sementara itu, seorang penduduk Ahmad Nizam Bakar, 46, berkata, beliau mengetahui mengenai perkara itu selepas mendapat panggilan daripada jirannya memaklumkan terdapat mayat bayi dalam keadaan mengerikan di kawasan bawah perumahan mereka.

Katanya, beliau terus bergegas turun untuk melihat, dan mendapati keadaan bayi yang telah tidak bernyawa dengan kepala berkecai, serta kecederaan parah lain di badan.

“Saya dapat panggilan dari jiran dan bila sampai, saya lihat bayi perempuan itu sudah tidak bernyawa.. saya terus panggil pengawal keselamatan sebelum menghubungi pihak polis,” katanya. -Bernama


Filipina arah rakyatnya di Afghanistan segera berpindah

MANILA, 7 Muharram 1443H, Isnin – Filipina mengarahkan 130 rakyatnya yang berada di Afghanistan dipindahkan segera selepas Kabul jatuh ke tangan Taliban.

Pada Ahad, Jabatan Luar Negeri Filipina meningkatkan tahap amaran di Afghanistan ke tahap empat, amaran keselamatan tertinggi dikeluarkan kepada pelancong dan pekerja Filipina yang berada di negara itu, lapor Xinhua.

“Keadaan keselamatan semakin buruk di Afghanistan menyaksikan Presiden Afghanistan Mohammad Ashraf Ghani terpaksa melarikan diri.

“Di bawah tahap amaran itu, kerajaan Filipina mewajibkan pemindahan semua warga Filipina dari kawasan itu,” demikian menurut kenyataan jabatan berkenaan.

Kedutaan Besar Filipina di Pakistan, yang ditauliahkan serentak ke Afghanistan, berkerjasama rapat dengan jabatan itu berhubung proses membawa pulang warga Filipina menerusi penerbangan sewa khas. – Bernama


COVID-19: Hampir separuh kes hari ini tiada sejarah vaksinasi

KUALA LUMPUR, 26 Muharram 1443H, Sabtu – Sebanyak 44.8 peratus atau 8,544 kes daripada jumlah keseluruhan 19,057 kes baharu COVID-19 yang dilaporkan hari ini tiada sejarah vaksinasi COVID-19.

Ketua Pengarah Kesihatan Tan Sri Dr Noor Hisham Abdullah dalam kenyataannya berkata sebanyak 4,393 kes atau 23.1 peratus daripada kes yang dilaporkan pada hari ini telah menerima sekurang-kurangnya satu dos vaksin COVID-19 atau kurang 14 hari dari tarikh dos kedua.

“Sebanyak 6,120 kes atau 32.1 peratus daripada kes positif COVID-19 yang dilaporkan pada hari ini mempunyai sejarah vaksinasi lengkap dan sebahagian besar daripada mereka berada pada kategori satu iaitu tidak bergejala dan kategori dua bergejala ringan,” katanya.

Menurut Dr Noor Hisham, 362 kes kematian dilaporkan hari ini yang melibatkan 304 warganegara dan 58 bukan warganegara.

Kes kematian di rumah atau brought-in-dead yang dicatatkan hari ini ialah 104 kes dan ia merupakan jumlah kes kematian di rumah tertinggi sejak pandemik melanda.

Kes aktif COVID-19 di seluruh negara pada hari ini ialah sebanyak 256,302 kes dengan 1,369 kes memerlukan rawatan di Unit Rawatan Rapi (ICU).

Daripada jumlah kes yang dirawat di ICU, 978 kes merupakan kes positif COVID-19 manakala 391 lagi ialah kes yang disyaki dan dalam siasatan.

Kes yang memerlukan bantuan pernafasan pada hari ini pula sebanyak 764 kes terdiri daripada 460 kes COVID-19 dan 304 kes merupakan kes disyaki dan dalam siasatan.

Menurut Dr Noor Hisham kadar kebolehjangkitan atau Rt seluruh negara pada hari ini ialah 0.96.

Negeri yang mencatatkan kadar Rt tertinggi ialah Sarawak dengan 1.14 manakala Kuala Lumpur mencatatkan kadar Rt terendah iaitu 0.79, katanya.

Sebanyak 16 kluster baharu dilaporkan hari ini berbanding 34 kluster baharu pada Jumaat dan daripada keseluruhan kluster baharu itu, 12 merupakan kluster tempat kerja, tiga kluster komuniti dan satu kluster pendidikan. – Bernama


Belanjawan 2021 lulus bukti Ahli Parlimen sedar kepentingan rakyat

KUALA LUMPUR, 29 Rabiulakhir 1442H, Selasa – Sokongan ahli Parlimen terhadap Belanjawan 2021 membuktikan mereka menyedari kepentingan belanjawan itu untuk program rakyat, dengan keutamaan ialah bagi melawan pandemik COVID-19, kata Perdana Menteri Tan Sri Muhyiddin Yassin.

Beliau berkata belanjawan itu juga sangat penting kepada kerajaan bagi meningkatkan taraf hidup rakyat dan seluruh lapisan masyarakat, terutama golongan B40, M40, golongan rentan serta mereka yang kurang bernasib baik.

“Pendirian ahli-ahli Parlimen yang menyokong belanjawan ini turut membuktikan mereka menjunjung tinggi titah Ke bawah Duli Yang Maha Mulia Seri Paduka Baginda Yang di-Pertuan Agong yang mahu belanjawan ini diluluskan tanpa gangguan, lebih-lebih lagi dalam keadaan negara sedang berhadapan dengan ancaman COVID-19,” katanya dalam hantaran di laman rasmi Facebook beliau malam ini.

Belanjawan pertama kerajaan Perikatan Nasional (PN) itu diluluskan di Dewan Rakyat hari ini apabila Rang Undang-undang Perbekalan 2021 (Belanjawan 2021) tersebut memperoleh sokongan majoriti ahli Parlimen.

Rang undang-undang itu diluluskan melalui undi belah bahagian selepas bacaan kali ketiga oleh Menteri Kewangan Tengku Datuk Seri Zafrul Tengku Abdul Aziz yang menyaksikan 111 ahli Parlimen bersetuju, 108 tidak bersetuju dan seorang tidak hadir. – Bernama


Persetujuan majoriti MP mampu selesai konflik perundangan Sivil, Syariah

Oleh Fazleen Safina

BANGI, 11 Syaaban 1442H, Khamis – Hanya dengan persetujuan dua pertiga Ahli Parlimen mampu menyelesaikan konflik perundangan dalam bidang kuasa Mahkamah Sivil dan Mahkamah Syariah menerusi pindaan Perlembagaan .

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, penyelesaian itu juga dapat dicapai dengan persetujuan majoriti daripada para hakim.

“Kalau kita tak dapat dua pertiga daripada 222 Ahli Parlimen, sukar nak laksanakan dan macam-macam perkara akan berlaku.

“Kita nak pinda Perlembagaan Persekutuan itu supaya ia jelas dan tidak akan ada satu perbahasan di mahkamah nanti, ini bidang kuasa siapa dan itu bidang kuasa siapa.

“Malah, di Mahkamah Persekutuan nanti, sesuatu perkara akan ditafsir dengan tuntas dan tidak boleh dibuka lagi selepas ini,” katanya dalam Wawancara Eksekutif di TV Pertiwi malam tadi.

Mengulas lanjut, Zainul Rijal berkata, negara kita mengamalkan dua sistem perundangan iaitu Sivil dan Syariah.

Jelasnya, kedua-dua sistem perundangan itu secara berasingan mempunyai bidang kuasa masing-masing.

Justeru, apabila terdapat pengasingan kuasa itu, Mahkamah Sivil dan Mahkamah Syariah tidak patut bersaing sebaliknya perlu saling lengkap-melengkapi antara satu sama lain.

Katanya, ada bidang kuasa yang diberi kepada Mahkamah Sivil dan ada kuasa diberi kepada Mahkamah Syariah dan kedua-kedua bidang kuasa ini tidak bersaing antara satu sama lain.

Barulah formula yang telah digarap supaya ‘completing each other’ (melengkapi antara satu sama lain) itu akan dapat dilaksanakan dengan baik, katanya.

Bagaimanapun, beliau berkata, ketika ini Mahkamah Sivil lebih mengatasi Mahkamah Syariah meskipun bidang kuasa itu diberi kepada Mahkamah Syariah.

Sebagai contoh, Mahkamah Sivil diberi kuasa untuk mentafsir Perlembagaan, namun dalam Perlembagaan terdapat isu-isu berkaitan agama Islam.

“Seharusnya Mahkamah Sivil merujuk kepada Mahkamah Syariah apakah isu berkait dengan Islam sebelum Mahkamah Sivil membuat sesuatu keputusan,” jelasnya.